BEKAS PEGAWAI POS MALAYSIA DIDAKWA TERIMA SUAPAN RM248,000

MELAKA: Seorang bekas ketua perancang bahagian pengurusan pengangkutan Pos Malaysia Berhad dihadapkan ke Mahkamah Sesyen Ayer Keroh di sini atas 26 pertuduhan menerima suapan berjumlah RM248,000 bagi membantu mempercepatkan bayaran oleh syarikat kurier itu kepada sebuah syarikat.

Hazri Mokhtar, 43, mengaku tidak bersalah atas semua pertuduhan yang dibacakan hadapan Hakim Elesabet Paya Wan.

Mengikut semua pertuduhan, Hazri dituduh secara rasuah menerima untuk dirinya wang melalui pindahan dalam talian melibatkan dua akaun berlainan miliknya daripada syarikat OnxOn Logistik Sdn Bhd.

Pindahan tersebut didakwa dilakukan melalui lima individu sebagai upah antara RM5,000 dan RM15,000 untuk tertuduh membantu mempercepatkan bayaran Pos Malaysia kepada syarikat tersebut bagi kerja-kerja perkhidmatan tertentu di Sabah dan Sarawak.

Lelaki itu didakwa melakukan perbuatan tersebut di Bank Simpanan Nasional, Jalan Munshi Abdullah dan Maybank Melaka Main di Graha Peladang, Jalan Hang Tuah di sini antara 8 Julai 2020 dan 11 Okt 2021.

Pertuduhan dikemukakan mengikut Seksyen 16 (a) (A) Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24 akta sama.

Jika disabitkan kesalahan, tertuduh boleh dipenjara selama tempoh tidak melebih 20 tahun dan denda tidak kurang daripada lima kali ganda atau nilai suapan yang menjadi hal perkara kesalahan itu jika suapan itu dapat dinilai atau berbentuk wang atau RM10,000, mengikut mana-mana yang lebih tinggi.

Timbalan Pendakwa Raya SPRM Irwanshah Abdul Samat mencadangkan jaminan sebanyak RM50,000 dengan seorang penjamin serta syarat tambahan iaitu tertuduh menyerahkan pasport kepada mahkamah dan melaporkan diri ke pejabat SPRM Melaka sebulan sekali sepanjang kes berjalan.

Peguam Mohammad Amir Aizat Abd Rani yang mewakili Hazri, merayu agar jaminan dikurangkan atas alasan anak guamnya kini bekerja kampung dengan pendapatan sekitar RM800 sebulan, menyara tiga anak yang masih bersekolah serta memberi kerjasama kepada SPRM sepanjang siasatan.

Mahkamah menetapkan jaminan RM35,000 dengan seorang penjamin berserta syarat tambahan yang dicadangkan pendakwaan dan 2 Nov untuk sebutan semula kes. — AlHijrah Online


DAIE MUDA YADIM PENERUS LEGASI DAKWAH ISLAMIAH

HULU LANGAT: Program Akademi Daie Muda YADIM (DMY) diharapkan dapat melahirkan para daie yang mampu mengajak ummah melakukan kebaikan selari dengan slogan Yayasan Dakwah Islamiah Malaysia (YADIM) “Fastabiqul Khairat Mengejar Kebaikan”.

Dengan menggunakan konsep Tekno Daie, ia jelas menunjukkan penguasaan kemahiran berteknologi, khususnya media sosial penting bagi setiap peserta dalam menyampaikan dakwah pada zaman serba moden ini.

Menurut Menteri di Jabatan Perdana Menteri (Hal Ehwal Agama), Senator Idris Ahmad, beliau meletakkan harapan tinggi kepada semua peserta siri kesembilan tersebut untuk menjadi pelapis baharu dalam menyampaikan dakwah di dalam negara.

“Kita harapkan mereka ini akan menjadi daie dan tenaga yang akan menyebarkan agama Allah SWT sesuai dengan bulan Rabiulawal ini di mana kita meraikan kelahiran Nabi Muhammad S.A.W.

“Diharapkan program ini akan mencetuskan lagi kesedaran kita untuk menjadi penyambung kepada risalah yang dibawa oleh Nabi Muhammad SAW walaupun baginda telah lama tinggalkan kita,” katanya.

Beliau berkata demikian kepada media selepas merasmikan Majlis Pelancaran Akademi Daie Muda YADIM 2021 di Institut Latihan Dakwah Yadim, Hulu Langat, Selangor siang tadi.

Sementara itu, Yang Di Pertua YADIM, Nasrudin Hassan amat menitik beratkan kualiti para peserta, dengan memastikan mereka sudah bersiap sedia dari segi rohani dan jasmani, agar tidak terpalit dengan sebarang perbuatan negatif, yang secara langsung akan memburukkan imej seorang daie.

“Di sini kita bukan hanya sekadar mengajar tentang cara dakwah, tetapi semua perkara yang berkait dengan jati diri, kekuatan iman dan kemahiran teknologi,” katanya

Program Daie Muda YADIM 2021 yang akan ditayangkan di TV AlHijrah ini disertai oleh 24 peserta yang akan dibimbing oleh empat orang felo terkemuka antaranya Datuk Dr. Mohamad Fadzilah Kamsah, Isfadiah Mohamad Dasuki, Shah Kirit Kalkulal Govindji dan Firdaus Wong. –AlHijrah Online


NAFAS, LPP DIBENAR IMPORT BEKALAN AYAM

MELAKA: Kementerian Pertanian dan Industri Makanan (MAFI) membenarkan Pertubuhan Peladang Kebangsaan (NAFAS) mengimport bekalan ayam ke negara ini bagi mewujudkan simpanan stok agar keperluan pengguna sentiasa mencukupi.

Timbalan Menteri Pertanian dan Industri Makanan 1, Datuk Seri Ahmad Hamzah berkata turut diberi kebenaran ialah beberapa koperasi di bawah Lembaga Pertubuhan Peladang (LPP) bagi mengatasi kekurangan bekalan ayam di pasaran tempatan.

“Bekalan ayam diimport hanya dibenarkan daripada loji pemprosesan diiktiraf oleh Jabatan Kemajuan Islam Malaysia (Jakim), MAFI, Kementerian Kesihatan (KKM) selain pemantauan Jabatan Perkhidmatan Veterinar (JPV).

“Ketika ini tiada lagi AP (Approved Permit) jadi sesiapa sahaja boleh mengimport ayam namun mereka perlu mempunyai Import Permit (IP) yang dikeluarkan oleh Jabatan Perkhidmatan Kuarantin dan Pemeriksaan Malaysia (Maqis) bagi tujuan kawalan biosekuriti di pintu masuk negara,” katanya kepada pemberita di Ayer Keroh, di sini, hari ini.

Terdahulu, beliau hadir pada majlis perasmian Sambutan Hari Peladang, Penternak dan Nelayan Peringkat Negeri Melaka yang disempurnakan Ketua Menteri, Datuk Seri Sulaiman Md Ali.

Mengulas lanjut, Ahmad berkata ketika ini antara negara pengeluar bekalan ayam diberi kelulusan adalah termasuk Thailand, China, Brazil dan Belanda.

“Menerusi kebenaran itu kita yakin ia dapat mewujudkan mekanisme yang mampu menampung keperluan pengguna dan negara tidak akan berdepan dengan masalah kekurangan bekalan ayam terutama ketika musim perayaan yang mendapat permintaan tinggi,” katanya.

Sebelum ini, media melaporkan kerajaan mengumumkan memberi kebenaran kepada 32 syarikat yang dilantik MAFI untuk mengimport ayam sejuk beku sehingga 10,000 tan metrik atau 5.5 juta ekor ayam sebulan.-Alhijrah Online


KAKITANGAN TV ALHIJRAH POSITIF COVID-19

KUALA LUMPUR: Seorang kakitangan TV AlHijrah disahkan positif COVID-19 pada 28 Disember 2020.

Susulan itu kakitangan berkenaan kini sedang menjalani rawatan di salah sebuah hospital kerajaan di ibu negara.

TV AlHijrah dalam satu memorandum kepada kakitangannya memaklumkan, para petugas stesen televisyen itu yang dikenalpasti mempunyai kontak rapat dengan individu positif COVID-19 tersebut telah diarahkan untuk menjalani kuarantin selama 14 hari dan kesemuanya sudah dihantar untuk menjalani ujian saringan.

“Semua warga kerja TV AlHijrah diarahkan untuk Bekerja Dari Rumah (BDR) bermula pada 29 Disember 2020 sehingga satu tarikh yang akan dimaklumkan kecuali mereka yang terlibat dalam memastikan kelangsungan operasi siaran TV AlHijrah dan operasi keselamatan TV AlHijrah.

“Warga kerja yang terlibat dalam memastikan kelangsungan operasi siaran TV AlHijrah dan operasi keselamatan TV AlHijrah yang hadir bertugas diwajibkan memakai pelitup muka pada setiap masa dan memastikan kebersihan diri dengan sentiasa menggunakan hand sanitizer serta mengamalkan penjarakan fizikal,” jelas memorandum yang dikeluarkan itu.

Memorandum tersebut turut memaklumkan kerja-kerja disinfeksi premis TV AlHijrah telah dibuat pada jam 1.30 pagi pada 29 Disember 2020 merangkumi keseluruhan ruang kerja dan ruang gunasama pejabat TV AlHijrah.

Selain itu bagi memastikan keselamatan kakitangan dan tetamu, program bual bicara Assalamualaikum yang disiarkan secara langsung dari jam 7 pagi hingga 9.30 pagi setiap hari akan digantikan dengan program bersesuaian bermula Jumaaat 1 Januari 2021 hingga Ahad 3 Januari 2021.

Sementara itu Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri turut bersimpati terhadap ujian yang menimpa kakitangan TV AlHijrah yang disahkan positif COVID-19.

Beliau sempat menitipkan bacaan doa selain memberikan kata-kata semangat kepada kakitangan tersebut.

“Gunakan masa ketika berada di hospital untuk aktiviti beribadat, doa, menambah ilmu melalui pembacaan dan sentiasa kita bermuhasabah.

“Penyakit ini banyak mengajar kita erti kemanusiaan, erti kasih sayang, erti kehambaan kerana harapan kita menggunung kepada Allah SWT,” kata Zulkifli dalam ucapannya. – AlHijrah Online


LONG TIGER SEMBUNYI DI RUMAH ‘PONDAN’, RANCANG LARI KE NEGARA JIRAN

JOHOR BAHRU: Banduan yang meloloskan diri dari lokap Mahkamah Majistret Tangkak, Long Tiger, dipercayai dalam perjalanan untuk melarikan diri ke negara jiran.

Ketua Polis Johor Datuk Ayob Khan Mydin Pitchay berkata lelaki beretnik Rohingya itu berjaya diberkas polis semalam di Jalan Sungai Ketil, Sungai Petani, Kedah, selepas 13 hari melarikan diri.

Katanya, Long Tiger atau nama sebenarnya Abdul Hamim Ab Hamid, 33, melarikan diri ke Kedah yang turut dibantu dua individu lain.

“Pihak polis membuat dua lagi tangkapan yang merupakan lelaki Melayu di Batu Pahat, Johor yang dipercayai bersekongkol dengan Long Tiger.

“Suspek masing-masing berumur 36 dan 38 tahun, dan salah seorang daripada mereka mempunyai rekod jenayah dan dadah,” katanya dalam sidang media di Ibu Pejabat Polis Kontinjen (IPK) Johor, hari ini.

Jelas Ayob, kedua-dua suspek itu dipercayai membantu suspek dengan memotong gari tangannya selain membeli kad sim sebelum melarikan diri ke Kedah.

Terdahulu, Mahkamah Majistret Tangkak mengeluarkan perintah reman terhadap Long Tiger bersama tiga individu yang dipercayai bersekongkol dengan suspek, selama empat hari bermula hari ini.

Selasa lalu, polis berjaya menahan Long Tiger di sebuah rumah ‘pondan’ di Jalan Kuala Ketil, Kedah yang didapati sedang menyembunyikan diri.

Dalam serbuan yang sama, polis turut menahan seorang lelaki berusia 46 tahun yang turut berada di dalam rumah itu.

Katanya, Long Tiger bersama lelaki tersebut bersama dua lelaki yang membantunya memotong gari dan membeli kad sim dibawa ke Mahkamah Majistret pagi tadi untuk mendapatkan perintah reman.—AlHijrah Online


SINDIKET CAP PALSU, LAGI PEGAWAI IMIGRESEN DITAHAN

PUTRAJAYA: Seorang lagi anggota Jabatan Imigresen Gred KP19 ditahan reman hari ini, bagi membantu siasatan pembabitannya dalam sindiket urusan cap palsu di pintu masuk antarabangsa negara.

Suspek dihadap ke Mahkamah Majistret Putrajaya pagi tadi diiringi pegawai Suruhanjaya Pencegahan Rasuah Malaysia (SPRM) bagi permohonan reman.

Majistret Siti Roslizawati Mohd Zanin membenarkan anggota yang bertugas di KLIA2 itu direman selama enam hari.

Dengan penahanan baharu itu, jumlah pegawai yang ditahan menerusi Ops Selat kini 54 individu, termasuk 34 pegawai imigresen yang bertugas di KLIA, KLIA 2 dan Bangunan Sultan Ismail Johor Bahru, Johor.

Ops Selat digerakkan SPRM dengan kerjasama Jabatan Imigresen, yang membabitkan serbuan di Putrajaya; Johor Bahru, Johor; Kuching, Sarawak dan Kota Kinabalu, Sabah. Siasatan kes ini dijalankan di bawah Seksyen 16 Akta SPRM 2009 dan Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Wang Haram 2001.—AlHijrah Online


TEROWONG SMART DICADANG DIBINA DI SHAH ALAM ATASI BANJIR

PUTRAJAYA: Kerajaan bercadang membina Terowong Jalan Raya dan Pengurusan Air Banjir (SMART) di bandar yang mempunyai kepadatan penduduk yang tinggi seperti di Shah Alam.

Perdana Menteri Datuk Seri Ismail Sabri berkata, syor itu antara cadangan jangka pendek dan jangka panjang yang dikemukakan oleh Kementerian Alam Sekitar dan Air (KASA) untuk menyelesaikan masalah banjir.

Antara cadangan lain ialah mengenalpasti Pusat Pemindahan Sementara (PPS) tetap dan melengkapkannya dengan kemudahan seperti tandas, bilik mandi dan stor untuk penyimpanan barangan keperluan asas bagi mangsa banjir seperti tilam, dan khemah; kerajaan negeri dan pihak berkuasa tempatan diberikan tanggungjawab untuk memastikan saluran perparitan dalam keadaan baik; dan menaiktaraf, mendalamkan dan melebarkan sungai-sungai utama.

Selain itu, turut dicadangkan meninggikan benteng dan ban sungai serta parit; membina lebih banyak tebatan banjir; membina empangan dan stesen pintu kawalan air (baraj) bagi mengawal kenaikan paras air; pemindahan kawasan kampung di tepi sungai yang berisko banjir ke kawasan yang lebih tinggi; mewujudkan Pusat Ramalan Cuaca Numerikal Kebangsaan; dan membangunkan sistem ramalan dan amaran banjir berasaskan kecerdasan buatan (artificial Intelligence) serta sistem amaran awal banjir lumpur.

“KASA juga membuat cadangan membangunkan kawasan penempatan berdaya tahan seperti ‘sponge city’ di China; dan mewujudkan takungan air atau ‘kota takungan pinggir sungai’ seperti di Belanda.

“Selain itu turut dicadangkan menaik taraf 100 buah stesen pencerapan cuaca permukaan automatik sedia ada yang telah usang; mengawal penebangan hutan; dan kelulusan pelan perancangan bandar hendaklah mengambil kira tentang risiko banjir,” kata Ismail Sabri dalam kenyataan hari ini.

Beliau semalam telah mempengerusikan Mesyuarat Jawatankuasa Pengurusan Bencana Pusat (JPBP) secara telesidang semalam bagi membincangkan secara terperinci situasi dan penilaian awal After Action Review (AAR) Monsun Timur Laut (MTL) 2021/2022.

Katanya masalah banjir perlu diselesaikan secara tuntas kerana bencana baru-baru telah mengakibatkan negara mengalami kerugian RM6.1 bilion akibat kerosakan aset awam dan infrastruktur, tempat kediaman, kenderaan, sektor pembuatan, premis perniagaan dan sektor pertanian

“Apa yang berlaku ini seharusnya menjadi titik permulaan untuk merangka paradigma baharu bagi menghadapi bencana banjir pada masa akan datang.

“Justeru, masalah ini harus diselesaikan secara tuntas. Kerajaan tidak mahu lagi melihat bencana banjir menjejaskan kesejahteraan hidup rakyat,” katanya.

Menurut Ismail Sabri perbincangan semalam menekankan langkah-langkah dan perancangan jangka masa pendek, sederhana dan panjang yang perlu dilakukan kerajaan pusat dan kerajaan negeri supaya bencana banjir tidak memberikan impak besar kepada negara dan rakyat. – AlHijrah Online


LEBIH 38,000 IMIGRAN DITAHAN DI LAUT

ANKARA: Seramai 38,467 imigran dan 56 penyeludup manusia ditahan
Pengawal Pantai Turki di laut dan perairan negara itu pada 2019.

Agensi berita Anadolu dalam laporannya berkata angka itu
meliputi 1,115 kes penyeludupan imigran di perairan Turki pada tahun ini.

Angka penyeludupan imigran bagi tempoh sembilan bulan pertama 2019 itu adalah dua kali ganda dari tempoh sama direkodkan tahun lalu.

Kes tertinggi penyeludupan imigran dilaporkan pada September
dengan 324 kes diikuti Ogos dan Julai tahun ini.

Laporan agensi berita Turki itu berkata seramai 35 imigran dilaporkan lemas di laut bagi tempoh sembilan bulan pertama 2019.

Turki menjadi titik transit utama imigran yang menuju ke Eropah untuk memulakan kehidupan baru, terutama mereka yang lari dari peperangan dan penindasan.

Trend pergerakan imigran itu mula mendapat momentum dengan ketidakstabilan
di Timur Tengah, terutama selepas bermulanya perang saudara di Syria pada 2011.
– Terjemahan AlHijrah Online


KEPUTUSAN IBADAT HAJI DIUMUM SELEPAS RAYA – ZULKIFLI

KUALA UMPUR: Keputusan sama ada rakyat Malaysia boleh menunaikan ibadat haji pada tahun ini akan diumumkan selepas sambutan Aidilfitri.

Menteri di Jabatan Perdana Menteri (Hal Ehwal Agama), Senator Datuk Seri Dr Zulkifli Mohamad Al-Bakri berkata, Kerajaan Malaysia masih menunggu pengumuman rasmi Arab Saudi berhubung perkara itu sebelum membuat sebarang keputusan mengenainya.

“Jawapan kita bergantung kepada bagaimana kenyataan daripada Kementerian Haji dan Umrah Arab Saudi.

“Kita juga akan berbincang secara khusus dalam melaksanakan yang itu (haji) sekiranya dibenarkan… keputusan itu akan diumumkan selepas mendapat satu jawapan yang rasmi daripada pihak Arab Saudi,” katanya dipetik BERNAMA selepas menyaksikan penyerahan sumbangan CIMB Islamic Bank kepada Yayasan Dakwah Islamiah Malaysia (YADIM) di Putrajaya dekat sini hari ini.

Majlis itu menyaksikan Ketua Pegawai Eksekutif CIMB Islamic Bank Ahmad Shahriman Mohd Shariff menyampaikan sumbangan wang tunai RM150,000 kepada Yang Dipertua YADIM, Nik Omar Nik Abd Aziz.

Nik Omar berkata sumbangan itu akan digunakan untuk program YADIM Peduli: Musa’adah COVID-19 dan ia bakal diagih kepada kelompok sasar, termasuk kumpulan asnaf, B40, petugas barisan hadapan dan golongan yang terkesan dengan COVID-19.

Kelompok penerima itu termasuk kumpulan khas iaitu kluster tabligh dan mahasiswa, katanya.

Musa’adah COVID-19 yang digerakkan agensi-agensi di bawah Menteri di Jabatan Perdana Menteri (Hal Ehwal Agama) bermula pada Mac lalu selari dengan Perintah Kawalan Pergerakan (PKP) bagi mengekang COVID-19.

Sehingga kini, sebanyak 9,732 individu menerima bantuan berbentuk wang tunai serta barangan keperluan asas membabitkan peruntukan RM480,280 di bawah Program YADIM Peduli: Musa’adah COVID-19. — AlHijrah Online


BELANJAWAN 2021 LULUS PERINGKAT DASAR

KUALA LUMPUR: Dewan Rakyat hari ini meluluskan pembentangan Rang Undang-Undang (RUU) Perbekalan 2021 atau Usul Belanjawan 2021 di peringkat dasar.

RUU tersebut diluluskan selepas mendapat sokongan majoriti anggota Parlimen melalui undian suara.

Cubaan beberapa ahli Parlimen untuk meluluskan RUU tersebut melalui undian belah bahagi tidak berjaya kerana gagal mendapat sokongan sekurang-kurangnya 15 ahli Parlimen untuk berbuat demikian.

Kelulusan itu diumumkan Speaker Dewan Rakyat, Datuk Azhar Azizan Harun.

Usul itu diluluskan selepas sesi penggulungan oleh Menteri Kewangan Tengku Datuk Seri Zafrul Tengku Abdul Aziz.

Bagaimanapun, RUU Perbekalan 2021 perlu dibawa ke peringkat jawatankuasa selepas ini untuk dibahaskan sebelum diundi sekali lagi.— AlHijrah Online


BEKALAN AIR STABIL PETANG INI – AIR SELANGOR

SHAH ALAM: Pengurusan Air Selangor Berhad (Air Selangor) hari ini menjelaskan 861 kawasan di wilayah Kuala Lumpur, Petaling, Klang/Shah Alam, Gombak, Kuala Selangor, Hulu Selangor dan Kuala Langat dijangka kembali menerima bekalan air yang stabil bermula jam 3 petang ini.

Perkara itu susulan daripada henti tugas Loji Rawatan Air (LRA) Sungai Selangor Fasa 1, Fasa 2, Fasa 3 dan Rantau Panjang dalam tempoh 5 jam yang berpunca pencemaran air mentah di Sungai Selangor pagi tadi.

Sementara itu dalam kenyataannya yang dikeluarkan jam 1 tengah hari tadi, Air Selangor memaklumkan, susulan daripada gangguan berkenaan, pihaknya menyediakan bantuan bekalan air dengan menggerakkan lori-lori tangki ke kawasan yang terjejas.

Bagaimanapun keutamaan diberikan kepada premis-premis kritikal seperti hospital dan pusat dialisis.

“Air Selangor amat memahami situasi para pengguna yang memerlukan air bersih terutama semasa peningkatan kes COVID-19 dan pelaksanaan Perintah Kawalan Pergerakan Bersyarat ini dengan mengambil segala usaha bagi meminimumkan impak gangguan kepada para pengguna yang terjejas.”


MANGSA BULI MRSM ALAMI KECEDERAAN TISU LEMBUT

IPOH: Mangsa kes buli Maktab Rendah Sains Mara (MRSM) di Kuala Kangsar telah menerima rawatan di hospital dan dalam keadaan stabil.

Ketua Polis Perak, Datuk Mior Faridalathrash Wahid berkata, berdasarkan pemeriksaan doktor, mangsa mengalami kecederaan tisu lembut dalam badan.

Katanya mangsa berusia 13 tahun itu menerima rawatan di sebuah hospital di Selangor dan bapanya telah membuat laporan polis berhubung kejadian itu.

Keterangan mangsa juga telah diambil untuk membantu polis melengkapkan kertas siasatan.

Mior Faridalathrash sebelum ini memaklumkan seramai 10 pelajar lelaki telah dipanggil untuk beri keterangan bagi membantu siasatan kes itu.

Daripada 10 yang dipanggil itu, sembilan pelajar berusia 13 tahun manakala seorang berusia 15 tahun, kesemua mereka akan dibebaskan dengan jaminan polis sebaik selesai diambil keterangan.

Polis telah membuka kertas siasatan berhubung kes itu di bawah Seksyen 147 Kanun Keseksaan kerana merusuh dan Seksyen 233 Akta komunikasi dan Multimedia 1998 kerana penggunaan tidak wajar kemudahan rangkaian atau perkhidmatan rangkaian. – AlHijrah Online


JANGAN BANGGAKAN BULI, BAWA KEPADA BUDAYA SAMSENG – DR MAHATHIR

KUALA LUMPUR: Bekas Perdana Menteri Tun Dr Mahathir Mohamad hari ini mengingatkan pelajar bahawa buli bukanlah kegiatan yang boleh dibanggakan.

Sedih dengan kes buli di sebuah Sekolah Menengah Kebangsaan (SMK) di Langkawi, Kedah yang tular di media sosial semalam, Dr Mahathir berkata tindakan itu hanya membawa kepada budaya samseng.

“Kini ia menjadi kes polis. Saya harap semua pelajar terlibat sedar dan ambil peringatan buli bukanlah sesuatu yang harus kita banggakan,” kata Dr Mahathir yang juga Ahli Parlimen Langkawi menerusi catatan di akaun Twitter rasminya.

Semalam, media melaporkan polis menerima satu laporan berkaitan kes seorang pelajar lelaki berumur 16 tahun yang dipukul beberapa pelajar lain dalam satu rakaman video berdurasi 25 saat.

Kejadian pada 9 pagi Rabu itu dipercayai akibat perselisihan faham antara mangsa dengan pelajar lain dengan mangsa kemudiannya membuat laporan polis berhubung kejadian itu pagi semalam.

Ketua Polis Daerah Langkawi ACP Shariman Ashari berkata 13 pelajar tingkatan empat sekolah  terlibat ditahan bagi membantu siasatan.–AlHijrah Online


AZIZUL HADIAHKAN PINGAT PERAK UNTUK MALAYSIA

TOKYO: Atlet lumba basikal trek negara Datuk Mohd Azizulhasni Awang menghadiah pingat perak buat Malaysia dalam acara keirin lelaki yang berlangsung di Velodrome Izu, Jepun.

Dalam acara itu, pelumba Great Britain Jason Kenny dengan strategi berbezanya berjaya menjarakkan diri dengan pelumba lain dan memenangi pingat emas.

Pingat gangsa pula dimenangi pelumba dari Belanda, Harrie Lavreysen.

Dalam acara final hari ini, Azizulhasni bukan sahaja turun mewakili Malaysia tetapi menjadi wakil tunggal Asia Tenggara dan wakil Asia.

Kemenangan pingat perak hari ini memperbaiki pingat gangsa yang dimenangi The Pocketrocketman pada Temasya Olimpik Rio 2016. – AlHIjrah Online


PENUNJUK PERASAAN IRAQ BAKAR KONSULAT IRAN DI NAJAF

BAGHDAD: Penunjuk perasaan Iraq pada Rabu membakar Konsulat Iran di Najaf, lapor agensi berita Turki Anadolu.

Penunjuk perasaan menyerbu pekarangan dan membakar seluruh fasiliti namun petugas konsulat telah dipindahkan sebelum itu, kata sumber polis yang enggan namanya disiarkan.

Pusat Perintah Operasi Najaf Iraq mengumumkan satu perintah berkurung namun tidak menyatakan berapa lama ia akan berlangsung.

Pihak berkuasa memutuskan untuk menutup semua pintu keluar masuk ke Najaf untuk mengasingkan bandar itu dengan bahagian lain di Iraq sehingga keselamatan dan keamanan dipulihkan.

Seorang pegawai Hospital Najaf memaklumkan Anadolu bahawa sejumlah 32 penunjuk perasaan cedera dalam satu pertempuran dengan pasukan keselamatan sebelum Konsulat Jeneral Iran dibakar.

Dalam perkembangan lain, pasukan keselamatan dan penunjuk perasaan bertempur di wilayah-wilayah Musenna, Qadisiyyah serta Ziqar dan berpuluh-puluh penunjuk perasaan cedera dilaporkan cedera.

Iraq telah digegarkan tunjuk perasaan besar-besaran sejak awal Oktober bagi membantah keadaan hidup yang teruk dan gejala rasuah yang berleluasa.Penunjuk perasaan menuntut agar kerajaan Perdana Menteri Adel Abdul-Mahdi dibubarkan.Menurut Suruhanjaya Tinggi bagi Hak Asasi Manusia Iraq, sekurang-kurangnya 346 rakyat Iraq terbunuh manakala 15,000 lagi cedera sejak tunjuk perasaan bermula pada 1 Okt. — BERNAMA


KELANTAN TAWAR DENDA MINIMA PASANGAN NIKAH TANPA KEBENARAN

KOTA BHARU: Jabatan Hal Ehwal Agama Islam Negeri Kelantan (JAHEAIK) melakukan program pemutihan pendaftaran perkahwinan luar negara tanpa kebenaran selama tiga bulan bermula hari ini.

Pengarahnya, Datuk Che Abdul Rahim Jusoh, berkata menerusi program berkenaan, pasangan yang berkahwin di luar peraturan iaitu tanpa kebenaran dan berlawanan enakmen Undang-Undang Keluarga Islam Negeri Kelantan 2002, sebelum tahun 2005 yang tampil untuk mendaftarkan perkahwinan mereka hanya akan dikenakan denda minima.

Langkah ini diambil berikutan sehingga kini masih terdapat pasangan suami isteri di Kelantan yang belum mendaftarkan perkahwinan mereka berkemungkinan disebabkan tidak mengetahui prosedur atau tidak mampu untuk membayar denda yang dikenakan mahkamah syariah.

“Antara kesalahannya ialah pernikahan yang tidak berdaftar, nikah di luar negara, poligami yang tidak berdaftar dan semua yang diluar peraturan,”katanya.

Tambah beliau pasangan yang tidak mendaftar perkahwinan akan menyekat proses pendaftaran sijil kelahiran, pendaftaran sekolah anak, pembahagian harta pusaka dan pelbagai masalah dalam masyarakat.

“Jadi kita telah membuat satu kertas cadangan dan kerajaan bersetuju supaya mana-mana perkahwinan sebelum tahun 2005 ini dapat diberi tumpuan dan kita boleh terima pendaftaran mereka apabila syarat-syarat mencukupi dengan dikenakan denda minima,”katanya.

Pasangan tersebut boleh tampil ke pejabat agama berdekatan bagi membolehkan perkahwinan mereka disahkan oleh mahkamah dari segi undang-undang dan hukum syarak.

Sekiranya dikenakan denda, JAHEIK menerusi Bahagian Sokongan Keluarga (BSK) akan memastikan ia adalah pada tahap minima dan mampu dibayar oleh pasangan berkenaan.

Beliau berkata demikian pada sidang media di pejabatnya Balai Islam Lundang, Kota Bharu, hari ini.

Che Abdul Rahim berkata, untuk program berkenaan, keutamaan adalah pasangan yang berkahwin sebelum tahun 2005, namun sekiranya mereka yang berkahwin selepas 2005 dan mahu membuat pendaftaran, pertimbangan akan dibuat sekiranya mempunyai sebab yang munasabah. –AlHijrah Online


AHMAD ZAHID KEMBALI KE PUTRAJAYA

KUALA LUMPUR: Datuk Seri Dr Ahmad Zahid Hamidi kembali ke Putrajaya selepas “berehat” sepenggal daripada arena pentadbiran negara setelah dilantik sebagai Timbalan Perdana Menteri di bawah Kerajaan Perpaduan.

Bukan lagi nama asing dalam dunia politik tanah air, Presiden UMNO berusia 69 tahun itu pernah memikul tanggungjawab sebagai pemimpin nombor dua negara pada 2015 semasa Barisan Nasional memerintah Malaysia.

Ahli Parlimen Bagan Datuk itu yang turut diumumkan sebagai Menteri Kemajuan Desa dan Wilayah di dalam Kabinet Perdana Menteri Datuk Seri Anwar Ibrahim, berasal dari Kampong Sungai Nipah Darat, Bagan Datuk dan pernah memegang jawatan Menteri Dalam Negeri, Menteri Pertahanan dan Menteri di Jabatan Perdana Menteri.

Bapa kepada lima anak hasil perkongsian hidupnya bersama Datin Seri Hamidah Khamis, juga pernah dilantik sebagai Ahli Dewan Negara dan Ahli Lembaga Pengurusan Perbadanan Tabung Pengajian Tinggi Nasional (PTPTN).

Berkelulusan Ijazah Sarjana Muda Sastera BA (Hons) dari Universiti Malaya pada 1976, Ijazah Sarjana dalam Sains (Komunikasi KCorporate Communication) UPM pada tahun 2000 dan Doktor Falsafah (PhD) dalam bidang Komunikasi juga dari UPM pada 2008.

Dalam kerjaya politiknya, Ahmad Zahid pernah menjadi Ketua Pemuda UMNO Bahagian Bagan Datuk sebelum dilantik Ketua Pemuda UMNO Perak, Ketua Penerangan Pemuda UMNO, Ketua Pemuda UMNO Malaysia dan Ketua UMNO Bahagian Bagan Datuk serta Pengerusi Barisan Nasional sehingga kini.

Selain itu Ahmad Zahid juga pernah menjawat jawatan sebagai Pengerusi Agensi Pengurusan Bencana Negara (NADMA).

Dalam sektor swasta pula, Ahmad Zahid pernah bertugas sebagai pegawai bank, Pengurus Pemasaran Amanah Saham Nasional, Pengerusi Tranwater Corporation Bhd dan Pengerusi Syarikat Perumahan Negara (SPNB).

Selain itu, beliau juga pernah dilantik sebagai Penolong Pengurus Bank Simpanan Nasional (BSN) pada 1977 sehingga 1979 sebelum menjadi Pengerusi BSN pada 1994 sehingga 1999.

Di Perak, beliau juga pernah menjadi Pengerusi Majuperak Bhd dan Pengerusi Harta Perak Corporation Bhd.

Pada Pilihan Raya Umum ke-15, Ahmad Zahid berjaya mempertahankan kerusi Parlimen Bagan Datuk dengan majoriti 348 undi apabila memperoleh 16,578 undi menewaskan pencabar utamanya, Datuk Seri Shamsul Iskandar Mat Akin daripada Pakatan Harapan (PH) yang mendapat 16,230 undi.–AlHijrah Online


E-WASIAT: PENGURUSAN HARTA PUSAKA, WASIAT SECARA DIGITAL

SHAH ALAM: Majlis Agama Islam Selangor (MAIS) memperkenalkan sistem e-Wasiat bagi membolehkan umat Islam melaksanakan pengurusan harta pusaka dan wasiat secara digital dengan lebih mudah, pantas dan efektif.

Melalui sistem ini, MAIS akan melaksanakan pengurusan dan pembahagian wasiat dan harta pusaka dengan telus, adil dan profesional mengikut hukum syarak kepada penerima manfaat dan waris.

Setiausaha MAIS,
Dr Ahmad Shahir Makhtar berkata, pendaftaran wasiat itu secara tidak langsung
akan menangani masalah pembahagian harta pusaka dan mengelakkan sebarang isu perebutan
harta pusaka antara waris apabila pewasiat meninggal dunia.

Katanya, setakat
ini, MAIS menerima lebih 2,000 individu menggunakan perkhidmatan e-Wasiat
selepas pelancarannya pada April 2018.

“Berwasiat kini lebih mudah, hanya dengan RM300 sahaja, masyarakat boleh berwasiat dengan e-Wasiat MAIS,” katanya dalam kenyataan di sini hari ini.

Beliau berkata dalam usaha meningkatkan kesedaran masyarakat berkaitan kepentingan penulisan wasiat, MAIS amat berharap umat Islam khususnya di Selangor menggunakan kemudahan ini bagi pengurusan wasiat mereka.


TANGGUH MYBERAS ELAK ISI RUMAH LAYAK TERCICIR

KUALA KANGSAR, 2 Jun – Penangguhan program MyBeras yang sepatutnya bermula semalam (1 Jun) bertujuan memastikan tiada isi rumah yang layak tercicir daripada menerima bantuan berkenaan.

Timbalan Menteri Pertanian dan Industri Asas Tani Datuk Seri Tajuddin Abdul Rahman berkata penangguhan tersebut dibuat berikutan terdapatnya laporan isi rumah yang layak, tidak tersenarai sebagai penerima.

“Justeru kami jangkakan terdapat penambahan dalam bilangan penerima berbanding lebih 85,000 penerima yang disenaraikan sebelum ini,” katanya kepada pemberita selepas merasmikan Kursus Transformasi Keusahawanan 2016 anjuran Lembaga Pertubuhan Peladang Negeri Perak di sini hari ini.

Ketua Setiausaha Kementerian Pertanian dan Industri Asas Tani Datuk Seri Dr Ismail Bakar sebelum ini mengumumkan program tersebut ditangguhkan bagi memberi ruang kepada penambahbaikan mekanisme pengagihan.

Program MyBeras diumumkan Perdana Menteri Datuk Seri Najib Tun Razak pada 28 Jan lepas ketika membentangkan pengubahsuaian Bajet 2016. Di bawah program itu, setiap keluarga yang layak, akan menerima 20 kilogram (kg) beras setiap bulan dalam tempoh yang ditetapkan.

Sebanyak 85,401 keluarga miskin tegar layak menerima bantuan 20kg beras percuma setiap bulan menerusi program itu. Justeru, Tajuddin berkata pihak Jawatankuasa Kemajuan dan Keselamatan Kampung, penghulu dan pegawai daerah yang terlibat dengan kelompok sasaran perlu turun padang bagi mengenal pasti lebih ramai isi rumah layak untuk bantuan berkenaan.

“Hasrat kita mahu program ini dilaksanakan secepat mungkin. Peruntukan sudah ada. Tetapi kita bagi masa supaya pihak terlibat dapat mencari lebih ramai penerima,” katanya.

BERNAMA


PENIAGA LUDAH KE DALAM ADUNAN MURTABAK

LABUAN: Tular sebuah video memaparkan seorang lelaki berkelakuan sedang mengacau adunan murtabak seakan-akan sedang meludah ke dalam adunan tersebut.

Ketua Polis Daerah Labuan Supt Ahmad Jawila berkata, pihaknya mengesahkan telah menerima sebanyak tiga laporan berhubung video tersebut.

Katanya hasil penelitian mendapati kejadian tersebut berlaku pada 19 April lepas di Bazar Ramadan Labuan Walk, di sini.

“Rakaman tersebut memaparkan seorang lelaki dinyatakan sebagai penjual murtabak perisa air ludah di Bazar Labuan Walk telah ditonton dan mendapat kecaman daripada pelbagai pihak yang tidak senang dengan kejadian itu.

“Kes disiasat mengikut Seksyen 233 Akta Komunikasi Dan Multimedia 1998,” katanya dalam satu kenyataan, hari ini.

Ahmad menasihatkan orang ramai supaya tidak sewenang-wenangnya menyebarkan video atau sebarang kenyataan yang boleh menimbulkan kegusaran terhadap masyarakat.

“Sekiranya ada mana-mana pihaknya yang mempunyai maklumat berkenaan kejadian ini diminta agar tampil membantu siasatan atau menghubungi pegawai penyiasat kes Asisten Superintendan Mohd Kennedy Mat Jusoh di talian 087-412222,” katanya.—AlHijrah Online


PDRM SIAP SEDIA HADAPI PRU15 DALAM MASA TERDEKAT

GEORGE TOWN: Polis Diraja Malaysia (PDRM) sentiasa membuat persediaan rapi dari segi sumber manusia dan aset bagi memastikan kelancaran proses Pilihan Raya Umum ke-15 (PRU15), kata Ketua Polis Negara Tan Sri Acryl Sani Abdullah Sani.

Beliau berkata justeru, pasukannya sentiasa dalam keadaan bersiap sedia jika PRU15 diadakan dalam masa terdekat.

“Untuk PRU15 sekarang ini nampaknya sedang hangat diperkatakan dan seperti mana tahun terdahulu, PDRM dah buat persiapan rapi dari pelbagai sumber terutama manusia dan aset-aset bagi memastikan kelancaran perjalanan pilihan raya itu.

“Insya-Allah dengan persiapan kita laksanakan dan aturkan, pilihan raya akan berjalan lancar, tenteram dan aman. Kalau PRU15 dalam masa terdekat kami pihak polis sedia berkhidmat jadi kita sentiasa siap sedia,” katanya kepada pemberita di sini hari ini.

Beliau berkata demikian ketika ditemui selepas lawatan kerja ke Pulau Pinang Sempena Sambutan Peringatan Hari Polis Marin Ke-75 di Pangkalan Polis Marin Batu Uban, di sini yang turut dihadiri Pengarah Jabatan Keselamatan Dalam Negeri dan Ketenteraman Awam (KDNKA) Bukit Aman Datuk Hazani Ghazali.

Pada 30 Sept lepas, Majlis Tertinggi (MT) UMNO mahu Parlimen dibubarkan dalam masa terdekat bagi membolehkan PRU15 diadakan tahun ini dan Perdana Menteri Datuk Seri Ismail Sabri Yaakob akan mempersembahkan cadangan tarikh pembubaran kepada Yang di-Pertuan Agong selaras dengan Perkara 40 (1) Perlembagaan Persekutuan.-AlHijrah Online


ISU BAKAR AL-QURAN ANTARA FOKUS PANGGILAN VIDEO ERDOGAN-ANWAR

ANKARA: Perdana Menteri, Datuk Seri Anwar Ibrahim hari ini dihubungi oleh Presiden Turkiye, Recep Tayip Erdogan menerusi sidang video.

Memetik laman Twitter TRT World, kedua-dua pemimpin membincangkan beberapa isu penting membabitkan hubungan dua hala Ankara-Putrajaya.

Antara yang dibincangkan, kepentingan mewujudkan satu pendirian teguh dan kukuh dalam isu serangan terhadap kitab suci Al-Quran, oleh kumpulan tidak bertanggungjawab.

Kebelakangan ini, beberapa insiden provokatif membakar kitab suci umat Islam itu berlaku di Sweden dan Denmark, yang menjurus kecaman dunia Islam ke atas kumpulan yang berbuat demikian.

Sementara itu, turut dibincangkan oleh Erdogan dan Anwar adalah kemajuan hubungan dua hala di atas dasar yang strategik dan komprehensif.

Selain itu, Erdogan juga memberitahu Anwar bahawa Turkiye menyambut baik persetujuan yang diberikan kepada Turkish Republic of Northern Cyprus (TRNC) untuk membuka pejabat perdagangannya di Malaysia.

Memetik TRT World lagi, Turkiye turut menggesa Malaysia menyenaraikan pertubuhan Fethulllah (FETO) sebagai sebuah organisasi pengganas, dan Erdogan meminta Anwar menyokong usaha itu.

FETO adalah gerakan yang didalangi Fethullah Gullen yang pernah merancang rampasan kuasa di Turkiye pada 2016.

Dalam pada itu, Erdogan juga menyatakan kesediaannya untuk berkunjung ke Malaysia atas undangan Anwar, satu hari nanti. –Alhijrah Online


TAMBANG FERI BAHARU PULAU PINANG BERPATUTAN – PENGGUNA

BUTTERWORTH: Pengguna menyifatkan kadar tambang untuk perkhidmatan feri baharu di Pulau Pinang yang bermula hari ini berpatutan dan sepadan dengan perkhidmatan yang ditawarkan.

Tinjauan Bernama di Pangkalan Sultan Abdul Halim (PSAH) di sini mendapati kebanyakan pengguna menerima baik kadar tambang yang bermula RM1 hingga RM2.50 sehala itu.

Seorang pengguna feri, Ahmad Noor Omar, 55, berkata harga tambang feri baharu yang dikenakan itu tidak membebankan kerana keadaannya kini lebih selesa dan baik berbanding feri lama.

“Pada saya harga tambang yang dikenakan berpatutan, malah sekarang feri baharu ini juga selesa dan ada penyaman udara semua … tempat duduk pun baik, malah perjalanan ambil masa 10 minit sahaja bagi setiap hala.

“Kalau feri lama dulu, hampir 30 minit juga bagi setiap perjalanan dan kalau kita tengok bukan sahaja keadaan di dalam feri selesa tapi tempat menunggu juga selesa … (kekerapan) feri baharu ini pun cepat kami tak perlu menunggu lama untuk setiap feri,” katanya kepada Bernama hari ini.

Bagi Dini Rahman, 27, yang tinggal di Tasek Gelugor berkata beliau sekeluarga mengambil peluang untuk menaiki feri dengan suami dan anak perempuan mereka bagi merasai suasana serta pengalaman menaiki feri baharu itu.

“Dulu memang selalu naik feri lama kerana berulang-alik kerja dan hari ini memang nak naik feri baharu, tambang pada saya harganya murah serta berpatutan,” katanya.

Seorang penunggang motosikal yang mahu dikenali sebagai Lim, 40, berkata beliau memilih  menggunakan perkhidmatan feri untuk berulang-alik dari pulau ke seberang dan sebaliknya, walaupun perlu membayar RM2.50 sehala kerana lebih selamat.

“Hari ini baru mula bayar, pada saya harga okay kerana perkhidmatan (feri) baharu dan yang penting naik feri ini boleh relaks sikit sebab kita duduk sahaja tahu-tahu sudah sampai … kalau guna jambatan walaupun percuma tapi (ada risiko) bahayalah,” katanya yang bekerja di sebuah syarikat swasta.

Semalam, Penang Port Sdn Bhd (PPSB) selaku syarikat pengendali perkhidmatan berkenaan dalam kenyataan memaklumkan kadar tambang untuk perkhidmatan feri baharu di Pulau Pinang yang dikenakan kepada penumpang berkuat kuasa hari ini bermula pada harga serendah RM1 hingga RM2.50 bagi sehala.

Tambang RM1 itu akan dikenakan kepada individu atau pejalan kaki yang berusia 12 tahun ke bawah manakala penumpang dewasa atau individu berusia 12 tahun ke atas pula tambang sebanyak RM2 akan dikenakan terhadap mereka.

Selain itu, penunggang basikal yang menaiki feri juga akan dikenakan caj sebanyak RM2 manakala penunggang motosikal pula perlu membayar tambang sebanyak RM2.50.

PPSB turut menyediakan pas bulanan yang menawarkan diskaun kepada pengguna setia feri iaitu pejalan kaki yang memegang MyKad sebanyak 50 peratus hingga 31 Dis nanti dan selepas itu, diskaun 30 peratus bermula dari 1 Jan  2024.

Inisiatif ini bertujuan memberi lebih nilai tambah dan kemudahan kepada penumpang setia feri. — AlHijrah Online


HAJI DAN KEMAMPUAN

KONSEP istito’ah atau kemampuan dalam melaksanakan ibadah haji amat penting untuk difahami dan diselesaikan terlebih dahulu oleh bakal jemaah haji yang ingin menunaikan Rukun Islam kelima itu.

Mufti Wilayah Persekutuan, Datuk Seri Dr Zulkifli Mohamad Al-Bakri berkata, aspek kemampuan mengerjakan haji meliputi beberapa perkara iaitu kemampuan dari segi kewangan, bekalan, perjalanan dan keselamatan.

Menurutnya, istito’ah dari segi bekalan bermaksud seseorang itu perlu mempunyai bekalan mencukupi untuk pergi menunaikan haji di Makkah sehingga kembali semula ke tanah air selain menyediakan bekalan untuk ahli keluarga di bawah tanggungannya yang ditinggalkan.

“Istito’ah kenderaan pula bermaksud adanya kenderaan selesa yang boleh membawa jemaah haji itu ke Makkah seperti kapal terbang.

“Pada masa sama, perjalanan menuju ke Makkah juga perlu aman dan tiada perkara seperti rusuhan atau pergaduhan yang boleh membawa kepada peperangan,” katanya dalam satu wawancara di Kuala Lumpur.

Beliau berkata, konsep istito’ah turut diperluaskan merangkumi aspek kesihatan, keselamatan, visa haji dan mahram.

Zulkifli berkata, hasil dapatan kajian yang dibentangkan dalam muzakarah haji oleh pihaknya membahagikan istito’ah kesihatan kepada dua iaitu kesihatan yang kronik dan kesihatan tidak kronik.

Menurutnya, bagi yang mempunyai masalah kesihatan kronik dan perlu membelanjakan sejumlah wang yang besar jika mengerjakan haji, mereka tidak termasuk dalam kategori istito’ah dan boleh dibadalkan haji kerana ketidakmampuan atau kesukaran untuk menyempurnakan ibadah tersebut.

“Bagaimanapun, bagi sakit yang tidak kronik seperti asma, kencing manis, darah tinggi, gout dan sebagainya yang boleh dibantu melalui penggunaan ubat-ubatan atau bantuan pegawai kesihatan Lembaga Tabung Haji (TH), istito’ah atau kemampuan kesihatan adalah dibolehkan.

“Para jemaah juga dinasihatkan supaya mengambil inisiatif dengan memperuntukkan kewangan secukupnya untuk ubat-ubatan selama tempoh mengerjakan haji kerana bimbang jika kehabisan ubat sewaktu menunaikan haji sehingga perlu membeli di farmasi.

“Perkara ini perlu diambil kira kerana kita tidak boleh menjangkakan keadaan kesihatan sewaktu berada di sana. Mungkin kita jangka okey tetapi tiba-tiba terjadi sebaliknya,” kata beliau.

Pelbagai aspek perlu dititikberatkan jemaah sebelum menunaikan haji, antaranya kemampuan kewangan dan kesihatan.

Zulkifli menambah, keselamatan dalam melaksanakan ibadah haji juga termasuk dalam istito’ah dan pertamanya, aspek itu perlu dilihat kepada diri dan keluarga.

“Jika berlaku sebarang bentuk pengancaman sehingga tidak boleh menunaikan ibadah haji kerana wujudnya suasana tidak aman dalam perjalanan pergi dan pulang, berlaku wabak besar sehingga membawa kebinasaan atau berlaku peperangan sewaktu menuju ke sana maka ibadah haji itu tidak dianggap sebagai istito’ah.

“Selain itu, isu keselamatan ini juga perlu dilihat dalam konteks lebih luas kerana apabila berlaku pergolakan atau musibah di satu-satu tempat yang memberi risiko kepada jemaah haji, aspek keselamatan perlu diambil kira.

“Ini kerana ibadah haji perlu dibuat dalam keadaan yang tenang dan sempurna bagi melayakkan seseorang itu mendapat haji yang mabrur,” katanya.

Perlu tunggu sehingga giliran tiba Zulkifli berkata, kuota atau kebenaran mengerjakan haji yang dikeluarkan oleh kerajaan Arab Saudi juga termasuk dalam konsep istito’ah bagi menghormati polisi sesebuah negara serta asas yang dipegang dan dilaksanakan mereka.

Menurutnya, walaupun seseorang itu sihat tubuh badan, mempunyai wang mencukupi, lebih atau memenuhi semua syarat tetapi kerana kuota belum termasuk dalam giliran, maka mereka tidak boleh dianggap istito’ah dan perlu menunggu sehingga giliran tiba.

“Perlu difahami bahawa bukan kita sahaja (jemaah Malaysia) tetapi umat Islam dari seluruh pelosok dunia mahu melaksanakan haji termasuk dari negara minoriti seperti Amerika Syarikat, Britain, Perancis, Jerman dan Jepun.

“Itu belum termasuk lagi negara yang mempunyai penduduk Islam yang ramai seperti Indonesia, Turki, Mesir dan juga Malaysia. Jadi kita perlu raikan dan patuhi isu mengenai kuota atau kebenaran haji yang juga dipanggil tashrih,” katanya dalam satu wawancara.

Dalam pada itu, Zulkifli turut menegaskan mengenai keperluan mahram dalam menunaikan ibadah haji di mana berdasarkan Mazhab Syafie, aspek mahram itu dilebarkan berhubung kebolehan wanita untuk ke Makkah apabila wujudnya nisak thiqah.

Menurutnya, jika seseorang wanita itu tiada mahram atau suami, maka mereka dibolehkan untuk pergi bersama dua perempuan yang thiqah iaitu dipercayai amanah dan taat.

“Inisiatif yang dilaksanakan TH itu jelas apabila adanya pihak tertentu yang sama-sama membantu sebagai satu keluarga besar yang bernaung di bawah TH bagi melaksanakan ibadah haji.

“Mahram itu penting bahkan wajib tetapi bentuknya yang pertama adalah mahram seperti adik-beradik, bapa begitu juga suaminya. Jika tidak ada, wanita thiqah sebagaimana dinaskan dalam Mazhab Syafie,” katanya. — SINAR HARIAN


17 MAUT NAHAS JALAN RAYA DI MESIR

KAHERAH: Sekurang-kurangnya 17 orang maut dan empat lagi cedera dalam nahas jalan raya apabila sebuah bas mini dan trak bertembung di Wilayah Sohag di selatan Mesir pada Selasa.

“Lima belas ambulans dikerah ke tempat kejadian untuk membawa mangsa yang cedera ke Hospital Awam Sohag.

“Siasatan awal mendapati pemandu bas mini hilang kawalan dan merempuh lori yang datang dari arah bertentangan,” kata gabenor Sohag, Tarek al-Fiqy kepada Xinhua.

Sejak beberapa tahun kebelakangan ini, Mesir telah meningkatkan perkhidmatan rangkaian lebuh rayanya, membina jalan dan jambatan baharu serta membaiki jalan lama untuk mengurangkan risiko kemalangan. – AlHijrah Online


RM1.9 JUTA ZAKAT UNTUK BIASISWA PELAJAR

KUALA LUMPUR: Majlis Agama Islam Wilayah Persekutuan (MAIWP) memperuntukkan sebanyak RM1.9 juta bagi membantu golongan asnaf melalui pemberian biasiswa Baitulmal Insentif Pelajar Cemerlang Dalam Negara.

Pemberian biasiswa itu melibatkan seramai 39 pelajar cemerlang di Wilayah Persekutuan Kuala Lumpur, Putrajaya dan Labuan yang menyambung pengajian di institut pengajian tinggi awam (IPTA).

Ketua Pegawai Eksekutif MAIWP, Datuk Abdul Aziz Jusoh berkata, pihaknya ingin melahirkan lebih ramai golongan profesional Islam dalam pelbagai bidang untuk kemajuan negara pada masa hadapan.

“Sehingga kini MAIWP menawarkan sembilan skim bantuan untuk pendidikan bermula dari peringkat sekolah rendah sehingga IPTA,” katanya.

Beliau berkata demikian selepas Majlis Penyerahan Surat Tawaran Skim Biasiswa Baitulmal Insentif Khas Pelajar Cemerlang Dalam Negara 2019 di Ibu Pejabat Pertubuhan Kebajikan Islam Malaysia (Perkim) di sini semalam.

Abdul Aziz berkata, menerusi pemberian biasiswa pada tahun ini, jumlah pelajar dalam kelompok asnaf yang disantuni MAIWP bertambah berbanding tahun lalu yang hanya melibatkan seramai 20 orang.

Menurut Abdul Aziz, pihaknya berharap lebih ramai pembayar zakat menunaikan tanggungjawab masing-masing selepas ini bagi membolehkan jumlah penerima manfaat itu ditingkatkan pada masa akan datang.

“Melalui pembayaran zakat, MAIWP akan cuba sebaik mungkin untuk menyalurkan semula pemberian tersebut kepada pihak yang lebih memerlukan bagi membantu mereka meningkatkan taraf hidup,” katanya.

Selain biasiswa pelajaran dalam negara, Abdul Aziz berkata, MAIWP turut membantu pelajar cemerlang yang melanjutkan pelajaran di luar negara, antaranya Jordan dan beberapa negara lain.

Katanya, biasiswa atau bantuan yang ditawarkan oleh MAIWP tidak hanya melibatkan pembelajaran dalam jurusan agama, malah melibatkan bidang profesional lain.

“Sebagai contoh, menerusi pemberian tawaran biasiswa hari ini, hanya dua pelajar dalam bidang agama, manakala selebihnya melibatkan bidang profesional lain,” katanya. — SINAR HARIAN


TERKEJUT LIHAT PAK BELANG DI LALUAN GUA MUSANG-JELI

GUA MUSANG: Seorang pemandu lori ais dan kelindannya mendakwa terserempak dengan harimau belang ketika melalui jalan Gua Musang-Jeli di kawasan Bukit Meranto di sini semalam.

Che Fiti Zulhilmi Che Leh, 22, berkata dalam kejadian kira-kira 4 petang itu, dia yang sedang memandu ditemani Mohd Amir Saari, 25, ternampak haiwan itu ketika dalam perjalanan pulang dari Jeli menuju ke Gua Musang.

“Sebelum itu, waktu pagi saya sudah pun melihat kelibat harimau itu di atas jalan, tetapi hanya sempat mengambil gambar … pada petangnya saya sempat merakam video dan berkongsi maklumat itu kepada penduduk melalui aplikasi WhatsApp,” katanya ketika dihubungi pemberita di sini hari ini.

Che Fiti Zulhilmi yang berkongsi video berkenaan kepada penduduk setempat meminta pengguna jalan raya lain berwaspada ketika menggunakan laluan berkenaan, turut berharap rakaman itu mendapat perhatian pihak berwajib agar dapat mengambil tindakan drastik demi keselamatan penduduk di kawasan terbabit.

“Saya harap pihak Jabatan Perlindungan Hidupan Liar dan Taman Negara (Perhilitan) dapat menangkap pak belang ini kerana bimbang kehadiran haiwan ini akan menyebabkan kemalangan sekiranya pemandu yang menggunakan laluan ini terkejut dan tidak sempat mengelak.

“Saya dapat melihatnya sebanyak dua kali dalam hari yang sama di jalan utama dari Gua Musang ke Jeli dan tidak mustahil haiwan itu akan muncul semula dan mungkin akan mengakibatkan bahaya kepada penduduk,” katanya.

Sementara itu, Pengarah Perhilitan Kelantan Mohamad Hafid Rohani berkata pihaknya telah menerima aduan berkenaan kejadian yang telah tular itu.

“Pihak kami telah ke tempat kejadian dan siasatan sedang dijalankan,” katanya. — AlHijrah Online


HELIKOPTER AMBIL ‘NASI GANJA’ HANYA DAPAT KEBENARAN RENTAS NEGERI BAGI URUSAN DISELENGGARA

IPOH: Helikopter yang mendarat di Padang Ipoh bagi mengambil tempahan nasi ganja pada Jumaat lalu hanya mendapat kebenaran merentas negeri bagi urusan penyelenggaraan sahaja.

Ketua Polis Perak, Datuk Mior Farid Alathrash Wahid berkata, polis telah merakam kenyataan Ketua Polis Balai yang memberi kebenaran termasuk pengadu, pemilik premis makanan, pemilik syarikat helikopter serta kesemua individu yang terlibat.

“Siasatan masih diteruskan dan hasil siasatan akan dirujuk kepada Timbalan Pendakwa Raya untuk tindakan selanjutnya dalam masa terdekat,” katanya.

Kes disiasat di bawah 16 Peraturan-Peraturan Pencegahan dan Pengawalan Penyakit Berjangkit 2020 dan orang ramai diminta untuk tidak membuat sebarang spekulasi bagi tidak mengganggu siasatan.

Jumaat lalu, sebuah helikopter telah mendarat di Padang Ipoh untuk mengambil pesanan 36 bungkus nasi ganja yang ditempah di sebuah kedai menjual nasi kandar terkemuka di bandar raya itu.

Kehadiran helikopter yang dipercayai milik sebuah syarikat swasta bagi mengambil tempahan pelanggan dari Kuala Lumpur itu mengejutkan orang ramai kerana ia terbang rendah sebelum mendarat.—AlHijrah Online


EROPAH SEPAKAT TENTANG RANCANGAN ISRAEL ILHAK PALESTIN

ANKARA: Beberapa negara eropah iaitu Jerman, United Kingdom (UK) dan Turki mengumumkan pendirian menentang rancangan Israel untuk ilhak atau mengambil secara paksa tanah milik Palestin.

Parlimen Jerman pada Rabu lantang menentang rancangan Israel untuk meneruskan pelan ilhak tanah Palestin kerana khuatir tindakan tidak berperikemanusiaan zionis itu akan mengancam kestabilan Timur Tengah.

“Keamanan tidak akan dicapai melalui langkah sebelah pihak,” kata Menteri Luar Jerman, Heiko Maas.

Perdana Menteri UK, Boris Johnson berkata negaranya tidak akan mengiktiraf pelan tersebut sekiranya ia tidak mendapat persetujuan Palestin.

“Sebarang tindakan perlu memberi keadilan kepada Israel dan Palestin,” kata Johnson.

Susulan perjanjian yang digelar ‘Deal of the Century’ oleh Presiden Amerika Syarikat, Donald Trump, Israel dijangka dengan beraninya akan merampas tanah milik Palestin di Tebing Barat dan Lembah Jordan.

Agensi berita Turki, Anadolu, melaporkan Perdana Menteri Israel, Benjamin Netanyahu dijangka akan mengumumkan tarikh untuk memulakan langkah ilhak pada Rabu ini.

Palestin sebelum ini menegaskan sekiranya negara haram Israel meneruskan rancangannya merompak tanah milik Palestin, perjanjian dua hala antara kedua negara akan terbatal yang sekaligus akan memburukkan keadaan di sana – AlHijrah Online.


SIAPA YANG OKU SEBENARNYA?

Siapa pernah menyalah guna kemudahan untuk golongan kurang upaya (OKU), wanita hamil, warga emas atau kanak-kanak? Bila ditanya, mungkin tidak ramai yang akan mengaku. Namun jika lihat di persekitaran kita, isu ini masih wujud. Mungkin sengaja, mungkin juga tidak disengajakan.

Penulis sebenarnya telah berkali-kali terdetik di hati setiap kali melihat kemudahan OKU yang disediakan di negara kita. Contoh paling mudah, parkir khas OKU. Sebuah pusat beli belah yang penulis kunjungi baru-baru ini, ada menyediakan lebih lima parkir khas OKU. Semuanya ‘occupied’ atau digunakan. Namun apabila didekati, kebanyakan kenderaan menggunakan ruang itu tiada langsung pelekat khas OKU sebagaimana disyaratkan untuk pengunaannya.

Tiada petugas keselamatan yang memantau penggunaannya dan sesiapa sahaja bebas meletakkan kenderaan di situ walau bukan OKU sekali pun. Penulis sengaja menunggu antara 15 hingga 20 minit andai ada kenderaan pemilik OKU yang keluar dari ruang parkir khas itu. Sangkaan penulis benar. Rupa-rupanya pengguna yang meletakkan kenderaan di situ bukan berstatus OKU pun. Sihat sempurna fizikal dan mental!

“Siapa sebenarnya yang OKU ni?”. Bukan sahaja tidak hormat dan menafikan hak golongan itu, sebaliknya mereka tanpa rasa bersalah, menggunakan fasiliti yang seharusnya disediakan khusus buat OKU. Itu telah melanggar fitrah kejadian sesebuah kemudahan! Sudahlah guna kemudahan yang bukan untuk mereka, lebih parah lagi, pengunjung berstatus OKU pula terpaksa parkir jauh dan tiada ruang yang cukup untuk mereka membuka pintu kenderaan, meletakkan kerusi roda dan sebagainya.

Hakikatnya kesedaran sivik sebegini masih gagal ‘dipamerkan’ dan diteladani segelintir rakyat Malaysia. Penulis pernah ke beberapa negara maju, seperti Jepun, Korea Selatan, Amerika Syarikat, dan Sepanyol. Penulis kagum, hak-hak dan fasiliti OKU sangat dijaga dan tidak disalah guna.

Golongan istimewa di sana amat disantuni dan dihormati. Tandas OKU bersih dan wangi, malah dijaga rapi. Kemudahan lain yang disediakan amat menepati spesifikasi yang ditetapkan standard tempatan dan antarabangsa.

Negara kita ada 513,000 individu OKU berdaftar di seluruh negara. Itu statistik setakat 31 Disember 2018 lalu, sumber daripada Jabatan Kebajikan Masyarakat (JKM). Jadi pada tahun 2019 pasti angka itu meningkat. Itu yang berdaftar, yang tidak berdaftar pula bagaimana?

Alhamdulillah, kerajaan telah lama mengambil perhatian khusus dalam menyediakan lebih banyak infrastruktur untuk golongan berkenaan. Bukan sahaja tertumpu di dalam sesebuah premis atau bangunan, namun kini turut fokus di luar bangunan, ruang awam, taman awam, tandas dan sebagainya.

Andai diperhati, lebih banyak keberadaan OKU di ruang-ruang awam; di pusat beli belah, taman permainan, pengangkutan awam seperti LRT dan MRT, lapangan terbang dan sebagainya.

Kemudahan buat mereka juga semakin hari semakin banyak disediakan; ramp untuk pengguna kerusi roda, blok-blok tactile di lantai bagi OKU penglihatan, tulisan braille, parkir OKU dan sebagainya. Ia manifestasi keprihatinan kerajaan dalam menyediakan keselesaan buat mereka.

Kerajaan juga pasti melakukan penambahbaikan dari semasa ke semasa berhubung keperluan, kehendak dan hak golongan istimewa itu. Terbaharu, kebajikan OKU turut diberi perhatian dalam Belanjawan 2020 yang dibentang bulan lalu, yang memperlihatkan golongan OKU berusia 18 tahun ke atas akan menerima Bantuan Sara Hidup (BSH) oleh kerajaan.

Siri audit akses telah diperkenalkan di negara kita sejak lebih sedekad lalu untuk mengenal pasti halangan dan keterbatasan buat mereka. Ia salah satu cara terbaik yang diamalkan bagi mengesyor keperluan naik taraf sesuatu kemudahan supaya lebih mesra golongan istimewa itu.

Lebih menarik, pengenalan Rekabentuk Universal (Universal Design) atau tema sesebuah rekabentuk seperti Design for All juga telah mula diaplikasi bagi memastikan OKU menerima manfaat sama, sebagaimana diperolehi orang lain yang bukan berstatus OKU.

Pun begitu, semua usaha ini memerlukan sokongan dan tanggungjawab daripada rakyat. Ia tidak akan berfungsi sebaik mungkin jika kemudahan itu disalah guna, musnah angkara vandalisme, atau mungkin disediakan sekadar ‘melepaskan batuk di tangga’ semata-mata. Ia haruslah menepati objektif penyediaannya, dan benar-benar memberi impak positif kepada pengguna sasarnya.

Mungkin contoh di atas antara yang akan dipertimbangkan untuk dimasukkan ke dalam silibus kursus Pendidikan Sivik yang akan diperkenalkan di peringkat universiti tahun depan. Pentingnya ia supaya penuntut generasi kini mempunyai aras pemikiran yang tinggi, berperibadi mulia dan beriltizam untuk menyelesaikan masalah dialami masyarakat dan bukan sebaliknya.

Tahun depan, kita menjengah tahun 2020. Sebuah manifestasi kita menjadi sebuah negara maju dengan pemikiran rakyat lebih bertamadun. Maka seharusnya tiada lagi isu-isu melanggar ‘fitrah kejadian’ sesuatu yang telah diciptakan, demi manfaat dan kebaikan bersama. — AlHijrah Online

Penulis adalah Ketua Jabatan Berita dan Hal Ehwal Semasa TV AlHijrah


MURID DITIMPA TANGKI PAM TANDAS MASIH TRAUMA, AKAN IKUTI KAUNSELING

IPOH: Murid perempuan Tahun Tiga yang cedera ditimpa tangki pam tandas ketika menggunakannya di Sekolah Kebangsaan (SK) Perpaduan di sini pada Selasa lepas masih dalam keadaan trauma.

Nur Alisha Adawiyah Mohd Yusri, 9, berkata sehingga kini dia terpaksa meminta rakan di sekolah untuk menemaninya ketika pergi ke tandas kerana bimbang kemalangan sama berulang lagi.

“Semasa saya masuk ke tandas tidak nampak seperti pam itu rosak tetapi secara tiba-tiba ia jatuh dan terkena kepala saya.

“Sekarang saya takut untuk pergi ke tandas di sekolah sebab takut terjadi lagi,” katanya ketika ditemui pemberita ketika lawatan Ahli Dewan Undangan Negeri (ADUN) Hulu Kinta, Muhamad Arafat Varisai Mahamad bersama pihak Pusat Khidmat Masyarakat Parlimen Tambun di sekolah itu hari ini.

Lawatan itu turut disertai Jabatan Kerja Raya (JKR) Kinta, Jabatan Pendidikan negeri serta Persatuan Ibu Bapa dan Guru.

Ibu murid itu, Nor Azizawati Ismail, 37, berkata satu laporan polis dibuat di Balai Polis Tambun pada 7 malam semalam mengenai kejadian dan keselamatan anak keempat daripada lima beradik berkenaan.

“Apabila menerima panggilan mengenai perkara menimpa Nur Alisha Adawiyah, saya segera mendapatkannya dan melihat dia menangis lalu membawanya ke Hospital Raja Permaisuri Bainun untuk pemeriksaan.

“Dia mengalami bengkak pada kiri kepala dan berasa sakit sehingga sekarang jadi diharapkan tiada murid lain yang terkena lagi,” katanya.

Dalam pada itu, Muhamad Arafat Varisai yang merupakan ADUN di bawah Parlimen Tambun berkata sesi kaunseling akan diberikan oleh Kementerian Pendidikan kepada murid itu dalam masa terdekat.

Menurutnya semua tandas murid di sekolah itu ditutup buat sementara waktu dan mereka hanya dibenarkan menggunakan lapan tandas guru yang berada di sekitar bangunan sekolah.

“Saya sudah berhubung dengan pihak kementerian dan beberapa perkara akan dilakukan termasuk skim insurans berhubung insiden ini. Pusat Khidmat Parlimen dan DUN juga menyampaikan sumbangan hari ini.

“Saya telah berbincang dengan JKR dan mereka mencadangkan untuk melakukan pemasangan pendakap pada tangki pam tandas seramik sedia ada supaya selamat digunakan namun perbincangan lanjut akan dibuat sama ada perlu menukarkan kepada penggunaan tangki pam jenis lain seperti plastik,” katanya.–AlHijrah Online


MAYAT WANITA SEPARUH BOGEL DITEMUI TERDAMPAR DI PANTAI

BACHOK: Mayat dipercayai seorang wanita tanpa pengenalan diri ditemui terdampar di pesisir Pantai Kampung Aur Kecil, Bachok, pagi tadi.

Pemangku Ketua Polis Daerah Bachok, Asisten Superintendan (ASP) Mohd Yusrizal Mohd Ghazali berkata, mayat berkenaan ditemui penduduk kampung yang kemudian membuat laporan penemuan di Balai Polis Daerah (IPD) Bachok pada jam 8 pagi tadi.

“Anggaran mayat ini lebih kurang satu minggu berada di perairan.

“Mayat ditemui dalam keadaan separuh bogel dengan seluar sudah tertanggal daripada badan. Setakat ini kita tidak dapat mengetahui identiti dan bangsa apa dan perlu tunggu siasatan forensik,” katanya kepada media.

Bagaimanapun Mohd Yusrial berkata, mayat yang hampir reput itu dianggarkan berusia 30-an dan dikenalpasti sebagai wanita berdasarkan pakaiannya.

Pihak forensik mengambil masa kira-kira 15 minit untuk mengangkat dan membungkus mayat mangsa dengan berhati-hati kerana keadaan mayat yang reput hingga tinggal tengkorak dan sebahagian kaki terbenam di dalam pasir.

Siasatan awal forensik di tempat kejadian juga tidak menemui sebarang kesan jenayah atau senjata di lokasi mayat ditemui.

Menurut Mohd Yusrizal, setakat ini kes diklafikasikan sebagai mati mengejut dan siasatan lanjut akan diteruskan.

Mayat mangsa dihantar ke Hospital Raja Perempuan Zainab II (HRPZ II) Kota Bharu untuk bedah siasat. – AlHijrah Online


IPC – Netizen bangga dengan pendirian Malaysia

SHAH ALAM, 27 Januari – Facebook Paralympic Games
hari ini diserang ribuan netizen Malaysia.

Ia berikutan badan itu memuat naik kenyataan
berkaitan keputusan Jawatankuasa Paralimpik Antarabangsa (IPC) yang membatalkan
hak penganjuran Malaysia untuk menjadi tuan rumah Kejohanan Renang Para Dunia 2019
yang akan diadakan di Kuching pada 29 Julai hingga 4 Ogos ini.

Setakat jam 11 malam, kenyataan yang dimuat naik
berkaitan ketegasan jawatankuasa tersebut berhubung negara tuan rumah tidak
memasukkan atlet dari negara tertentu atas alasan politik mendapat respons
kira-kira 34,000 pengguna Facebook.

Antara komen paling banyak diutarakan adalah kami
tidak kisah, kami bersama Palestin.

“Kami tidak kisah, bangga dengan keputusan Malaysia
dan bangga jadi rakyat Malaysia,” kata pengguna Facebook, Anjallai Vadivil.

IPC dalam kenyataan hari ini menyatakan, keputusan
itu dibuat pada mesyuarat di London selepas Kementerian Dalam Negeri Malaysia
gagal memberikan jaminan diperlukan oleh perenang Para Israel untuk menyertai
kejohanan, bebas dari diskriminasi dan selamat dalam kejohanan.

Sinar Online melaporkan, Presiden IPC, Andrew
Parsons menjelaskan semua kejohanan dunia perlu terbuka kepada semua atlet dan
negara yang layak untuk bersaing dengan selamat dan bebas daripada
diskriminasi.


GM KLANG NAFI WUJUD KES KORONAVIRUS

SHAH ALAM: Pusat pemborong GM Klang menafikan berlakunya jangkitan novel koronavirus 2019 (2019-nCoV) di gedung membeli-belah berkenaan seperti yang tular di media sosial.

Jabatan Komunikasi Korporat dan Perhubungan Awam GM Klang berkata perkara itu dipercayai tercetus susulan pengumuman dibuat oleh bahagian khidmat pelanggannya sebelum ini yang berkongsikan tentang langkah-langkah pencegahan koronavirus seperti disyorkan Kementerian Kesihatan (KKM).

“Niat baik itu disalahertikan oleh sesetengah pihak yang beranggapan pengumuman itu dibuat kerana terdapat kes koronavirus di GM Klang.

“Maklumat palsu yang dicipta dan disebarkan oleh pihak tidak bertanggungjawab ini telah menimbulkan perasaan cemas dan bimbang dalam kalangan banyak pihak,” kata jabatan itu dalam kenyataan di sini, hari ini.

Jabatan itu menyatakan, GM Klang amat memandang serius mengenai penyebaran berita palsu seumpama itu kerana ia mencemar kredibiliti dan mengganggu aktiviti perniagaan di gedung beli-belah berkenaan.

Justeru kata jabatan tersebut, GM Klang telah membuat aduan kepada Suruhanjaya Komunikasi dan Multimedia Malaysia (SKMM) tentang isu terbabit supaya siasatan dapat dijalankan serta tindakan susulan dikenakan terhadap penyebar maklumat palsu berkenaan.

“Kami menyarankan orang ramai supaya tidak terpedaya dengan berita palsu ini dan merujuk kepada saluran yang dipercayai sebelum mengesahkan mana-mana berita yang diterima,” kata kenyataan itu. — BERNAMA


POLIS JANGKA ADA PIHAK GUNA KAD VAKSIN PALSU UNTUK RENTAS NEGERI

ALOR SETAR: Polis Kedah mengingatkan orang ramai yang belum divaksin supaya jangan cuba mengunakan kad vaksinasi palsu atau dokumen palsu ketika diperiksa pihak berkuasa untuk mengelak dari ditahan.

Ketua Polis Kota Setar, Asisten Komisioner Ahmad Shukri Mat Akhir berkata, pihaknya tidak menafikan cubaan itu mungkin akan ada namun sekiranya ditahan, mereka akan diambil tindakan mengikut Akta 342.

“Mereka yang tidak lengkap vaksin tetapi menggunakan dokumen palsu sekiranya tertangkap tindakan tegas akan diambil terhadap mereka,” katanya.

Beliau berkata, individu yang belum divaksin mungkin akan cuba menggunakan cara itu untuk pulang ke kampung namun pasukan pemantau akan melakukan pemeriksaan secara rawak untuk memastikan semua individu mempunyai lengkap vaksinasi ketika berada di tempat awam.

Katanya empat pasukan pemantau dan dua pasukan akan bertugas setiap hari untuk melakukan pemeriksaan di pasaraya, kedai makan dan hentian lebuhraya untuk memastikan individu lengkap dua dos vaksinasi.

Beliau berkata demikian ketika ditemui sewaktu penutupan sekatan jalan raya (SJR) di Plaza Tol Alor setar Utara, tengah malam tadi.

Dalam pada itu, Ahmad Shukri berkata, tiga SJR iaitu Plaza Tol Alor Setar Utara, Plaza Tol Alor Setar Selatan dan Plaza Tol Hutan Kampung turut ditutup sepenuhnya jam 12 tengah malam. – AlHijrah Online


Empat Exco menghadap Sultan Selangor bincang isu tukar agama anak secara sepihak

KUALA LUMPUR – Empat Exco bukan Islam kerajaan Selangor hari ini menghadap Sultan Selangor, Sultan Sharafuddin Idris Shah di Istana Bukit Kayangan, Shah Alam bagi membincangkan cadangan pindaan enakmen negeri berkaitan penukaran agama anak secara sepihak.

Menurut laporan Bernama, empat Exco berkenaan adalah Datuk Teng Chang Khim, V. Ganabatirau, Hee Loy Sian dan Ng Sze Han.

Mereka juga difahamkan telah memohon untuk menghadap Sultan Sharafuddin
pada 25 Julai lepas untuk membincangkan beberapa isu dipercayai berhubung usul
pindaan enakmen negeri berkaitan penukaran agama bagi anak di bawah umur.

Permohonan itu dibuat sehari sebelum Menteri Besar Selangor, Amirudin Shari bertemu wakil rakyat Pakatan Harapan (PH) untuk memaklumkan mengenai pindaan tersebut.

Amirudin sebagaimana laporan media memberitahu wakil rakyat tersebut bahawa pindaan itu dicadangkan oleh Majlis Agama Islam Selangor dan mendapat perkenan istana.

Namun begitu, sebahagian besar wakil rakyat berkenaan menentang
cadangan tersebut dalam pertemuan berkenaan, menyebabkan cadangan pindaan ke
atas Enakmen Pentadbiran Islam Negeri Selangor tidak jadi dibentangkan semasa
sidang DUN Selangor, baru-baru ini selepas ditangguhkan Speaker Dewan, Ng Suee
Lim sejurus dua hari bersidang.

Sebelum itu, telah timbul desas-desus yang mengatakan terdapat gerakan
yang didakwa mahu menukar Amirudin daripada jawatan Menteri Besar kerana
dikaitkan dengan sokongannya ke atas Azmin Ali dalam isu video seks yang
dihadapi Timbalan Presiden PKR itu.


MALAYSIA KEKAL DESTINASI PILIHAN PELANCONG MUSLIM

KUALA LUMPUR: Malaysia mengekalkan kedudukannya sebagai destinasi pilihan utama pelancong Muslim dalam Indeks Pelancongan Muslim Global (GMTI) Mastercard-CresentRating 2022.

Pengiktirafan tersebut diumumkan dalam majlis Halal In Travel Awards yang berlangsung di Singapura, Khamis lalu, yang disampaikan kepada Ketua Pengarah Pusat Pelancongan Islamik (ITC) Datuk Dr Mohmed Razip Hasan.

Sementara itu, Menteri Pelancongan, Seni dan Budaya Datuk Seri Nancy Shukri menzahirkan penghargaan dan syukur atas pemilihan Malaysia dalam anugerah berprestij itu.

“Saya ingin mengucapkan tahniah kepada Mastercard dan CrescentRating atas kejayaan melancarkan Indeks Pelancongan Muslim Global 2022.

“Malaysia amat berbangga kerana telah menjuarai indeks ini sejak ia dilancarkan pada 2015. Kami akan terus komited untuk memperkasakan Pelancongan dan Hospitaliti Mesra-Muslim di peringkat tempatan dan global,” katanya.

Ujarnya, potensi pelancongan Muslim global amat besar di mana terdapat 1.9 bilion umat Islam di dunia ketika ini.

Berdasarkan laporan Mastercard dan CresentRating, jumlah pelancong Muslim meningkat dari 108 juta pada 2013 kepada 160 juta pada 2019 iaitu sebelum berlakunya pandemik COVID-19.

Dengan pembukaan sempadan di kebanyakkan negara di dunia, jumlah pelancong Muslim dijangka melonjak sehingga 230 juta pada 2028.

Tambah Nancy, Malaysia akan terus komited untuk terus menarik pelancong Muslim agar menjadikan negara ini pilihan percutian mereka.

Menurutnya lagi, ITC Malaysia telah membangunkan ekosistem pelancongan yang memudahkan kehadiran pelancong Muslim seluruh dunia termasuk memberikan latihan, kajian dan pensijilan agar pemain industri memahami kehendak serta keperluan pelancong Muslim.—AlHijrah Online


RUMAH IKRAM KELUARGA MALAYSIA DITAMBAH, BANTU LEBIH RAMAI YANG LAYAK

KUALA LUMPUR: Inisiatif Kediaman Rumah Keluarga Malaysia atau Rumah IKRAM Keluarga Malaysia akan ditambah kepada 2,000 unit berbanding 1,000 unit yang diumumkan sebelum ini.

Perdana Menteri Datuk Seri Ismail Sabri Yaakob berkata jumlah yang ditambah itu akan dapat membantu lebih ramai individu yang layak untuk mendapatkan bantuan tempat berteduh.

“Saya memahami bahawa 1,000 unit rumah di 11 kawasan Projek Perumahan Rakyat (PPR) yang berada di bawah kawal selia dan pengurusan Kementerian Perumahan dan Kerajaan Tempatan (KPKT), tidak mencukupi untuk menjadi tempat berlindung bagi Keluarga Malaysia yang terkesan akibat hilang mata pencarian.

“Sukacita saya umumkan bahawa Inisiatif Kediaman Rumah Keluarga Malaysia akan ditambah kepada 2,000 unit, yang akan memberi manfaat kepada sekurang-kurangnya 10 ribu isi rumah yang memerlukan,” katanya dalam ucapan pelancaran Rumah IKRAM Keluarga Malaysia.

Tambah Ismail Sabri, inisiatif Rumah IKRAM Keluarga Malaysia tepat pada masanya dan merupakan langkah penampan yang boleh kerajaan berikan kepada rakyat yang memerlukan.

Ujarnya melalui Rumah IKRAM Keluarga Malaysia ia menjadi teduhan kepada mereka yang terkesan pendapatan atau kehilangan pekerjaan sehingga tidak mampu membayar sewa rumah yang tinggi.

“Bagi mengurangkan tekanan dan bebanan kepada penerima inisiatif Rumah IKRAM Keluarga Malaysia, sukacita juga saya umumkan bahawa semua penerima manfaat akan diberikan pengecualian bayaran sehingga 6 bulan bermula dari tarikh menerima kunci.

“Pengecualian bayaran sewa ini akan ditanggung oleh kerajaan dengan melibatkan peruntukan kira-kira 3 juta Ringgit,” katanya.


TUN M BERI PENGHORMATAN TERAKHIR KEPADA ZAINUDDIN

KUALA LUMPUR, 15 Dis — Perdana Menteri Tun Dr Mahathir Mohamad antara orang kenamaan yang hadir hari ini untuk menziarahi jenazah bekas Menteri Penerangan Tan Sri Zainuddin Maidin, yang meninggal dunia petang semalam.

Dr Mahathir tiba kira-kira 9.15 pagi di Surau At Tarbiah, Taman Melawati di sini bagi menyertai solat jenazah bersama ratusan anggota keluarga, sahabat seperjuangan dan rakan politik dalam suasana pilu itu.

Beliau meluangkan masa kira-kira 10 minit berbual dengan waris Allahyarham sambil membacakan Al-Fatihah dan doa untuk Allahyarham yang meninggal dunia akibat sakit jantung itu.

Dr Mahathir kemudian turut mengiringi van jenazah keluar untuk dibawa ke Tanah Perkuburan Islam Kampung Klang Gate, Hulu Klang, kira-kira 500 meter dari surau tersebut.
Sebelum itu, jenazah Allahyarham disembahyangkan di surau tersebut selepas selesai dimandikan dan dikafankan di Hospital Serdang malam tadi.

Turut kelihatan di surau itu ialah Menteri Komunikasi dan Multimedia, Gobind Singh Deo; Sasterawan Negara, Datuk Seri Abdul Samad Muhammad Said atau A Samad Said; bekas Pengerusi Media Prima Berhad, Tan Sri Johan Jaafar; bekas Menteri Kewangan, Tan Sri Nor Mohamed Yakcop dan Pengerusi Pertubuhan Berita Nasional Malaysia (Bernama), Datuk Seri Azman Ujang.

Hadir sama, bekas Timbalan Menteri Penerangan, Tan Sri Dr Khalid Yunus; penerbit dan pengarah filem terkenal, Datuk Yusof Haslam serta Datuk Rosyam Nor.

Zainuddin, 79, meninggal dunia di Hospital Serdang kira-kira 6.40 petang Jumaat kerana serangan jantung.

Zainuddin yang lebih dikenali dengan nama Zam, dirawat di Hospital Putrajaya sejak 12 Nov dan ditempatkan di Unit Rawatan Rapi (ICU) hospital berkenaan setelah dikesan paru-parunya berair sebelum dipindahkan ke Hospital Serdang.


MAHKAMAH RAYUAN KEKAL HUKUMAN MATI PENGANGGUR BUNUH TIGA ANGGOTA KELUARGA ANGKAT

PUTRAJAYA: Mahkamah Rayuan hari ini mengekalkan hukuman mati terhadap seorang penganggur kerana membunuh tiga anggota keluarga angkatnya enam tahun lepas.

Panel tiga hakim terdiri daripada Datuk Seri Kamaludin Md Said, Datuk Nordin Hassan dan Datuk Hashim Hamzah turut mengesahkan hukuman penjara 10 tahun, yang dijatuhkan oleh Mahkamah Tinggi terhadap Luqman Hadi Mustapa kerana cubaan membunuh dua adik-beradik.

Nordin, yang menyampaikan keputusan mahkamah berkata bebanan terletak pada Luqman untuk membuktikan pembelaannya atas kesalahan undang-undang di bawah Seksyen 84 Kanun Keseksaan atas imbangan kebarangkalian.

Seksyen 84 menyatakan bahawa tiada apa-apa kesalahan yang dilakukan oleh seseorang, yang pada masa melakukannya, tidak berfikiran waras, tidak dapat mengetahui sifat perbuatan itu atau dia melakukan apa yang salah atau bertentangan dengan undang-undang.

Beliau berkata hakim perbicaraan yang perlu memutuskan sama ada pembelaan kehilangan akal dari segi undang-undang terbukti atau tidak berdasarkan fakta kes sambil menambah bahawa mahkamah mendapati Mahkamah Tinggi telah membuat keputusan yang betul apabila menolak pembelaan hilang akal dalam kes itu dan ia telah disokong oleh undang-undang.

Orang yang dituduh mesti menunjukkan ketaksiuman dari segi perubatan dan undang-undang untuk mengaku sebagai tidak waras.

Hakim itu berkata sabitan Luqman bagi kesalahan itu adalah selamat dan rayuannya terhadap sabitan dan hukuman ditolak.

Luqman, 33, merayu terhadap keputusan Mahkamah Tinggi Melaka pada 16 Ogos 2019, yang menjatuhkan hukuman mati terhadapnya selepas didapati bersalah membunuh Mariah Baharim, 61, yang merupakan kakak ibu angkatnya, Hassan A. Wahab, 70, (suami Mariah) dan anak lelaki mereka Muhammad Taufeq Hassan, 22 tahun.

Mahkamah Tinggi juga mendapati Luqman bersalah atas dua pertuduhan cuba membunuh anak perempuan Mariah, Noor Haslinda Diyana Hassan, 26, dan Nur Aqedah Aeina Hassan, 24 dan menjatuhkan hukuman penjara 10 tahun, serentak, bagi setiap dua pertuduhan.

Dia didakwa melakukan kesalahan itu di sebuah rumah di Jalan Sidang Said di Bertam Malim, Melaka antara 5.50 pagi dan 6.15 pagi pada 25 Ogos 2016.

Dalam keputusannya, hakim Mahkamah Tinggi ketika itu Datuk Wira Ahmad Nasfy Yasin (kini hakim Mahkamah Rayuan) berkata tindakan Luqman tidak konsisten dengan individu yang tidak waras, memandangkan fakta bahawa neneknya tidak cedera dalam kejadian itu dan Luqman terlebih dahulu menyerang lelaki sebelum menyerang saudara perempuannya.

Semasa perbicaraan di Mahkamah Tinggi, 25 saksi memberi keterangan bagi pihak pendakwaan. Apabila mahkamah mengarahkan Luqman membela diri, dia memilih untuk berdiam diri.

Timbalan Pengarah Hospital Permai di Johor dipanggil sebagai saksi dalam perbicaraan untuk mengemukakan laporan oleh pakar psikiatri yang telah memeriksa Luqman kerana pakar psikiatri itu telah meninggal dunia.

Luqman ada satu lagi peluang untuk merayu iaitu ke Mahkamah Persekutuan.

Luqman diwakili peguam Azrul Zulkifli Stork, Mohd Fahmy Sulaiman dan Azalea Nazihah Zulkifli manakala Timbalan Pendakwa Raya Nurul Farhana Khalid dan Dhiya Syazwani Izyan Mohd Akhir bagi pihak pendakwaan. –AlHijrah Online


PERPINDAHAN ROH: TIADA ASAS DALAM ISLAM, IA BERCANGGAH DAN PERLU BERTAUBAT

KUALA LUMPUR: Kepercayaan kepada reinkarnasi atau perpindahan roh merupakan tiada asas dalam agama selain bercanggah dengan ajaran Islam.

Pendakwah, Engku Ahmad Fadzil Engku Ali berkata, berdasarkan ajaran Ahli Sunnah Wal Jamaah (ASWJ), kepercayaan tersebut boleh menyebabkan seseorang terkeluar dari agama Islam dan perlu bertaubat.

“Dari segi hukum, orang yang percaya bahawa roh itu boleh berpindah dari satu jasad ke satu jasad, maka paling tidak hukumnya haram, berdosa kalau berakidah demikian.

“Tetapi kalau kepercayaan itu melarat kepada dia membayangkan itu sentiasa berlaku, maknanya tidak berlaku kebangkitan, tidak berlaku soal munkar dan nakir, jadi tidak berlaku hari kiamat kerana roh sentiasa berpindah.

“Kalau sampai ke tahap itu, bukan sahaja haram bahkan membawa kepada kufur,” katanya.

Jelasnya, jumhur ulama ASWJ telah menolak kepercayaan reinkarnasi atau perpindahan roh walaupun ia dipegang oleh sebahagian fahaman dalam mazhab syiah.

Saksikan laporan penuh Berita Alhijrah 6 Jun 2022.–AlHijrah Online


WARGA EMAS RENTUNG DALAM KEBAKARAN RUMAH

TANGKAK: Seorang warga emas ditemukan rentung dalam kebakaran sebuah rumah di Kampung Sungai Pilah, Bukit Gambir, di sini, pagi tadi.

Komander Operasi, Penolong Penguasa Bomba Rafiah Aziz berkata lelaki berumur 81 tahun yang dipercayai tinggal berseorangan itu ditemukan rentung di bahagian dapur rumah berkenaan.

Beliau berkata terdahulu, satu jentera ‘Fire Rescue Tender’ (FRT) dari Balai Bomba dan Penyelamat (BBP) Bukit Gambir dan satu FRT serta satu utiliti bantuan dari BBP Tangkak dengan 16 anggota, digegaskan ke lokasi kejadian selepas Pusat Gerakan Operasi (PGO) negeri menerima panggilan kecemasan pada 6.16 pagi.

“Setibanya pasukan keluaran operasi (PKO) di tempat kejadian, didapati benar berlaku kebakaran melibatkan sebuah rumah separuh kekal berkeluasan 20 x 40 kaki persegi telah musnah 80 peratus,” katanya dalam kenyataan hari ini.

Beliau berkata punca kebakaran dan anggaran kerugian masih dalam siasatan.–AlHijrah Online


PASANGAN PELAJAR UNIVERSITI AWAM DICEKUP BERKHALWAT

SUNGAI PETANI: Dua pelajar sebuah universiti awam dicekup berkhalwat di sebuah hotel di Bakar Arang, di sini hari ini.

Pasangan bakal bergelar doktor pergigian yang berusia 20-an itu bertindak sedemikian dengan memberi alasan untuk berbincang berkenaan tugasan universiti.

Mereka menyedari selepas penguat kuasa Pejabat Agama Daerah Kuala Muda (PADKM) mengetuk pintu bilik mereka dalam Operasi Khas PADKM bermula antara 12 tengah malam hingga 3 pagi tadi selepas menerima aduan awam.

Pegawai Agama Daerah Kuala Muda Mohd Noor Ismardi Ismail berkata, pasangan tersebut pada awalnya enggan membuka pintu bilik hotel sebaik menyedari kehadiran anggota penguat kuasa.

“Kita terpaksa mendapatkan kunci pendua daripada penjaga hotel selepas hampir 30 minit mengetuk pintu.

“Siasatan mendapati penuntut wanita berasal dari Taiping, Perak, manakala pasangannya berasal dari Selangor, malah mereka gagal menunjukkan bukti mempunyai hubungan mahram,” katanya seperti dilapor Harian Metro.

Kes tersebut disiasat mengikut Seksyen 25, Enakmen Kesalahan Jenayah Syariah 2014 kerana berkhalwat dan jika sabit kesalahan boleh didenda tidak melebihi RM3,000 atau dua tahun penjara atau kedua-duanya sekali.—AlHijrah Online


LELAKI MAUT DALAM KENDERAAN DIHEMPAP POKOK

GEORGETOWN: Seorang lelaki maut selepas kenderaan dinaikinya dihempap sebatang pokok berketinggian 10 meter yang tumbang dalam kejadian di Jalan Perak, di sini, pagi tadi.

Mangsa dikenali sebagai Yong Geeng Huei, 53, meninggal dunia di tempat kejadian.

Ketua Operasi Balai Bomba dan Penyelamat (BBP) Jalan Perak, Aazelan Hassan, memaklumkan pihaknya menerima panggilan kecemasan pada jam 9.38 pagi.

Menurut Aazelan, setibanya di lokasi kejadian, pihaknya mendapati terdapat sebatang pokok yang tumbang merentangi jalan raya lalu menghempap sebuah kereta jenis Proton Wira.

Katanya, terdapat seorang mangsa  yang terperangkap di dalam kenderaan tersebut.

Pihaknya melakukan kerja-kerja mengeluarkan mangsa yang tersepit menggunakan peralatan menyelamat dengan dibantu sebuah kren daripada Majlis Bandaraya Pulau Pinang (MBPP) untuk kerja-kerja pengalihan pokok.

Mangsa berjaya dikeluarkan pada jam 11.04 pagi dan disahkan meninggal dunia oleh pihak Kementerian Kesihatan Malaysia (KKM).

Mayat mangsa kemudiannya dihantar ke Hospital Pulau Pinang (HPP) bagi urusan bedah siasat.—AlHijrah Online


ASKAR WATANIAH DITEMUI TERGANTUNG DI GARAJ KENDERAAN

IPOH: Seorang askar wataniah ditemui mati dalam keadaan tergantung di garaj kenderaan Bahagian Pentadbiran, Pusat Latihan Askar Wataniah (Puswatan) pagi tadi.

Ketua Polis Daerah Ipoh, ACP A. Asmadi Abdul Aziz berkata, mangsa yang berusia 37 tahun itu dipercayai bertindak demikian ekoran masalah kewangan yang dihadapi.

Ujar ACP A. Asmadi, hasil bedah siasat terhadap mangsa mendapati kematiannya disebabkan jerutan tetapi penyiasatan masih berlangsung.

“Kita masih menjalankan siasatan dengan menghubungi keluarga mangsa dan sebagainya.

“Kita cuba mendapatkan penjelasan daripada keluarganya sendiri sama ada ianya berkaitan dengan along (peminjam wang haram) atau tidak, sehingga menyebabkan dia mengambil tindakan begitu (gantung diri),” katanya dalam satu sidang media di Ibu Pejabat Polis Daerah (IPD) Ipoh.

A. Asmadi berkata, difahamkan sebelum kejadian, rakan setugas melihat mangsa dalam keadaan baik dan sedang memandu sebelum meletakkan kenderaan di tepi garaj itu.

“Rakan sekerja mengatakan dia memang nampak dalam seminggu dua ni agak gelisah (mungkin) disebabkan ada masalah keluarga,” katanya.

Terdahulu, pada jam 7.09 pagi tadi mangsa dijumpai oleh seorang pegawai yang ketika itu sedang menuju ke Pejabat Bahagian Pentadbiran di pusat latihan itu dalam keadaan tergantung di garaj.

Pasukan Puswatan bertindak menghubungi pihak polis dan pihak Hospital Raja Permaisuri Bainun (HRPB) dan pihak hospital yang tiba untuk menjalankan pemeriksaan pada jam 7.55 pagi mengesahkan mangsa sudah meninggal dunia dalam tempoh dua ke tiga jam sebelum mayatnya ditemui. — AlHijrah Online / Hamimah Hamid


CURI DATA E-PENYATA GAJI: NACSA AKAN BUAT KENYATAAN – ANNUAR

KOTA BHARU: Kerajaan telah mendapat petunjuk tertentu berhubung dakwaan kecurian data penyata gaji (ePenyata Gaji) kakitangan awam, dan kenyataan lanjut mengenainya akan dibuat oleh Agensi Keselamatan Siber Negara (NACSA).

Menteri Komunikasi dan Multimedia Tan Sri Annuar Musa berkata kerajaan memandang serius berhubung isu ketirisan serta kecurian data, dan telah mengadakan beberapa mesyuarat serta perbincangan mengenainya.

“Dalam kes dakwaan kecurian data yang melibatkan ePenyata Gaji kakitangan dan sebagainya, kita telah bersetuju supaya tidak ramai mengeluarkan kenyataan, selain tidak mahu mengganggu penyiasatan yang sedang rancak dijalankan.

“Kita setuju sebarang kemas kini perlulah dikeluarkan oleh NACSA dan Jabatan Perdana Menteri (JPM), cuma apa yang boleh saya maklumkan kita telah mendapat petunjuk yang tertentu dan tindakan-tindakan sedang menyusul,” katanya.

Beliau berkata demikian kepada pemberita selepas Majlis Pengagihan PerantiSiswa Keluarga Malaysia di Kolej Matrikulasi Kok Lanas di sini hari ini.

Beberapa media sebelum ini melaporkan isu kecurian data apabila sekumpulan penggodam yang menggelarkan diri mereka dari organisasi keselamatan siber ‘gray hat’ mendakwa telah menceroboh ePenyata Gaji penjawat awam, bagi menunjukkan kelemahan sistem itu.

Annuar berkata isu kecurian data menjadi satu fenomena, sebab itulah pada masa ini pihaknya telah membentuk satu kerangka kerja untuk membaiki atau melindungi masalah berkenaan kerana apa yang berlaku bukan di Malaysia sahaja, sebaliknya di semua negara.

“Saya mahu jelaskan kerana ramai yang salah faham, kalau berlaku kecurian data membabitkan data peribadi di bawah kelolaan syarikat dan swasta, ia termasuk di bawah Akta Perlindungan Peribadi dikelolakan Jabatan Perlindungan Data iaitu Kementerian Komunikasi dan Multimedia.

“Jika data dari institusi, Jabatan Kementerian, ia tidak termasuk di bawah Jabatan Perlindungan Data, sebaliknga di bawah NACSA dan JPM.

“Berhubung dakwaan pencerobohan sistem penyata gaji, ia di bawah NACSA, namun CyberSecurity Malaysia (CSM) di bawah kementerian akan memberikan bantuan dari segi siasatan forensik,” katanya. –AlHijrah Online


IBU GAGAL BAYAR HUTANG ALONG PUNCA KERETA ANAK DIRAMPAS

BUTTERWORTH: Polis menahan tiga lelaki dipercayai diupah ‘along’ untuk merampas kereta milik seorang lelaki di persimpangan lampu isyarat dekat kawasan Mak Mandin, di sini, kelmarin.

Tiga lelaki berusia 27 sehingga 49 tahun ditahan dalam serbuan berasingan semalam di sekitar Kuala Kangsar, Perak dan Seberang Jaya serta Butterworth, Pulau Pinang.

Ketua Polis Daerah Seberang Perai Utara, Asisten Komisioner Mohd Asri Shafie berkata tangkapan itu susulan video tular yang memaparkan sebuah kereta yang dipercayai disamun, dinaiki oleh seorang individu.

“Siasatan mendapati, kejadian itu berlaku di persimpangan lampu isyarat kawasan Mak Mandin, kelmarin dan laporan polis telah dibuat oleh mangsa pada hari kejadian.“

“Berikutan itu, polis telah menjejaki suspek sebelum membuat penahanan ke atas mereka.”

“Serbuan yang dilakukan oleh pihak polis telah merampas sebuah kereta dan pakaian yang dipakai oleh ketiga-tiga suspek dan ketika ditahan kesemua suspek berada di bawah pengaruh dadah,” katanya dalam kenyataan hari ini.

Beliau berkata, siasatan yang dijalankan ke atas suspek mendapati mereka diupah oleh seorang pemberi pinjaman wang (along) untuk merampas kereta mangsa.

“Ibu mangsa berusia 57 tahun telah membuat pinjaman wang berjumlah RM100,000 pada tiga tahun lalu dengan seorang pemberi pinjaman wang (along).”

“Ibu mangsa bersetuju untuk menyerahkan kereta anaknya melalui satu perjanjian bertulis sekiranya gagal membayar pinjaman tersebut,” jelasnya.

Disebabkan ibu mangsa gagal membayar pinjaman itu, maka kereta anak lelakinya dirampas sebagaimana terpapar dalam video yang tular berkenaan.

Kes disiasat mengikut Seksyen 395 Kanun Keseksaan.–AlHijrah Online


PADAH TUNGGANG MOTOR LAJU, PELAJAR PUTUS JARI DAN PATAH TAPAK KAKI

ALOR GAJAH: Seorang pelajar tingkatan empat putus jari kaki dan patah tapak kaki kanan selepas motosikal ditunggangnya terlibat dalam kemalangan dengan sebuah motosikal lain di Jalan Lubok China, di sini, malam tadi.

Kejadian berlaku kira-kira jam 9 malam itu melibatkan mangsa berusia 16 tahun yang dikatakan menunggang secara laju bersama dua buah motosikal lain.

Ketua Polis Daerah Alor Gajah Supt Arshad Abu berkata, siasatan mendapati pelajar lelaki berkenaan yang menunggang motosikal jenis Yamaha Lagenda dalam perjalanan dari Ramuan China Kechil menghala ke Lubok China.

“Mangsa didakwa menunggang dengan laju dan ada dua motosikal lain bersama yang tidak dapat dipastikan nombor pendaftarannya.

“Secara tiba-tiba, motosikal ditunggang mangsa didakwa memasuki laluan bertentangan dan terlanggar motosikal Modenas Kriss menyebabkan penunggangnya terjatuh,” katanya seperti dilapor media tempatan.

Tambahnya, akibat perlanggaran itu, mangsa putus jari kaki dan patah tapak kaki kanan manakala seorang lagi mangsa disyaki patah kaki dan tangan kanan.

Kedua-dua mangsa dibawa ke Hospital Alor Gajah menaiki ambulans dan dirawat di wad kecemasan selain kedua-dua kenderaan ditahan untuk pemeriksaan PUSPAKOM

Kes disiasat mengikut Seksyen 43(1) Akta Pengangkutan Jalan 1987.—AlHijrah Online


JANGAN JADIKAN TONGKAT KHUTBAH BAHAN LAWAK – ZULKIFLI

KUALA LUMPUR: Menteri di Jabatan Perdana Menteri (Hal Ehwal Agama), Senator Datuk Seri Dr Zulkifli Mohamad Al-Bakri hari ini menasihati umat Islam supaya tidak menjadikan tongkat khutbah sebagai satu bahan lawak, sebagaimana yang tular di media sosial.

Beliau mengulas gelagat segelintir individu yang menggunakan pelbagai barang termasuk kayu golf, tukul ‘Thor’ watak dalam sebuah filem antarabangsa, kayu mop serta pedang ‘gergasi’ mainan ketika membaca khutbah di kediaman masing-masing selepas solat sunat Aidilfitri semalam.

“Mengenai gambar yang tular itu, tiada masalah ke atas solat sunat Aidilfitri dan khutbah yang dibacakan.

“Khutbah yang disampaikan adalah baik namun kalau boleh, apa yang hendak dipegang sebagai tongkat atau lain-lain, biarlah melambangkan keseriusan dan bukan menjadi bahan lawak. Justeru, carilah tongkat walaupun hukumnya sunat memegang sesuatu ketika berkhutbah,” katanya kepada Bernama hari ini.

Menurut beliau, solat hari raya serta bacaan khutbah yang dilakukan di rumah adalah jawapan untuk penyelesaian bagi mereka yang tidak mampu solat di masjid atau surau sebagaimana ia mula menjadi kebiasaan baharu dalam beribadah dan kehidupan, dalam usaha mengekang wabak COVID-19.

Berdasarkan rujukan yang dilakukan di laman web rasmi pejabat mufti Wilayah Persekutuan, sebuah hadis yang diriwayatkan oleh Al-Hakam bin Hazan menyatakan selain daripada beberapa syarat yang perlu dipatuhi bagi pembacaan khutbah, para ulama juga menetapkan beberapa perkara sunat lain yang boleh diikuti, antaranya memegang tongkat, pedang, atau busur anak panah.

Sementara itu, bagi pembacaan khutbah pula, disunatkan bagi mereka yang melakukan solat hari raya secara berjemaah di rumah, untuk imam mereka membaca khutbah raya selepas solat hari raya selesai dilakukan manakala ia tidak dituntut bagi yang melaksanakannya secara bersendirian kerana tidak ada faedah padanya.

Sementara itu, Mufti Melaka, Datuk Abdul Halim Tawil menjelaskan pemakaian tongkat hanya sunat dan tidak menjejaskan solat. — BERNAMA


630,000 PEK MAKANAN IFTAR RAHMAH RAMADAN PERCUMA UNTUK GOLONGAN MEMERLUKAN

KUALA LUMPUR: Sebanyak 630,000 pek makanan akan diedarkan sepanjang Program Iftar Rahmah Ramadan 1444 Hijrah yang dianjurkan Jabatan Agama Islam Wilayah Persekutuan (JAWI) untuk membantu masyarakat yang memerlukan.

Menteri Di Jabatan Perdana Menteri Hal Ehwal Agama, Datuk Dr Naim Mokhtar berkata, program yang berkonsepkan ‘soup kitchen’ ini berpusat di 70 buah masjid dan surau di Wilayah Persekutuan Kuala Lumpur, Putrajaya dan Labuan.

Menurutnya, petugas masjid dan surau akan memasak juadah berbuka puasa secara gotong royong dan akan diagihkan kepada golongan sasaran termasuk penduduk projek perumahan rakyat, B40, asnaf, petugas barisan hadapan dan golongan yang memerlukan.

“Dengan peruntukan sebanyak RM4 juta dari Majlis Agama Islam Wilayah Persekutuan (MAIWP), sebanyak 21,000 pek makanan sehari akan diagihkan dan jumlah keseluruhan untuk sepanjang bulan Ramadan ini sebanyak 630,000 pek,” katanya ketika ditemui pada Majlis Pelancaran Iftar Rahmah Ramadan Di Masjid An-Najihin Bandar Seri Permaisuri, di sini hari ini.

Pada majlis sama, Mohd Naim turut menyampaikan sumbangan bakul makanan berupa barangan dapur dan wang tunai kepada 200 asnaf dengan nilai keseluruhan sumbangan berjumlah RM30,000.

Tambahnya, beliau mahu agensi Islam terus agresif membantu masyarakat khususnya dalam bulan Ramadan ini.

“Alhamdulillah melalui program ini, masjid dan surau akan terus diimarahkan fungsinya dalam masyarakat,” katanya. –AlHijrah Online


ARAB SAUDI BENAR KEMASUKAN JEMAAH HAJI DARI SEMUA NEGARA TANPA PENGECUALIAN TAHUN INI

JEDDAH: Kerajaan Arab Saudi membenarkan kemasukan jemaah haji antarabangsa dari semua negara tanpa sebarang pengecualian tahun ini walaupun jumlah jemaah dihadkan kepada 1 juta orang bagi musim haji tahun ini 1443 Hijrah / 2022.

Menurut Jurucakap Kementerian Haji dan Umrah Saudi (MoHU) Hisham Saed, langkah itu diambil bagi memberi peluang kepada jemaah haji dari semua negara untuk menunaikan ibadah itu, terutama selepas dua tahun tertangguh akibat pandemik COVID-19.

Beliau berkata jumlah terbesar jemaah haji pada tahun ini diberikan kepada jemaah dari luar Arab Saudi.

“Kerajaan mengalu-alukan semua umat Islam dari kesemua negara di dunia. Tidak ada negara yang akan dikecualikan”, katanya dalam temubual dengan saluran televisyen tempatan, Al Arabiya Saudia baru-baru ini.

Beliau menambah akan ada kuota jemaah haji yang diperuntukkan kepada setiap negara dengan kiraan satu nisbah seribu dan ini akan dilaksanakan pada musim haji kali ini, dengan mengambil kira pematuhan semua kriteria penjagaan kesihatan.

“Kerajaan sedang meneliti penentuan kuota ini untuk setiap negara”, tambahnya.

Antara syarat yang perlu adalah jemaah telah melengkapkan vaksin COVID-19 asas yang diluluskan oleh Kementerian Kesihatan Saudi. dan perlu menyerahkan keputusan negatif ujian PCR COVID-19 dalam tempoh 72 jam sebelum berlepas.–AlHijrah Online


LELAKI DURJANA ROGOL DAN LACUR ANAK SERTA ISTERI DIDAKWA ESOK

KUALA LUMPUR: Seorang lelaki durjana berusia 43 tahun yang disyaki merogol dan melacurkan anaknya yang berusia 13 tahun serta isteri, akan dihadapkan ke Mahkamah Sesyen Anti Pemerdagangan Orang (ATIP), Mahkamah Klang esok.

Ketua Jabatan Siasatan Jenayah (JSJ) Selangor, Senior Asisten Komisioner Datuk Fadzil Ahmat berkata, empat individu disyaki pelanggan lelaki berkenaan terdiri daripada tiga lelaki warga Pakistan dan seorang lelaki warga Bangladesh akan turut dihadapkan ke mahkamah atas kesalahan merogol.

“Suspek utama akan didakwa mengikut Seksyen 13 (b) dan Seksyen 14 Anti Pemerdagangan Orang dan Penyeludupan Migran (ATIPSOM) dan tiga pertuduhan mengikut Seksyen 376 (3) Kanun Keseksaan.

“Empat lelaki warga asing berusia antara 29 hingga 35 tahun yang melanggan mangsa yang berusia 13 tahun itu pula akan didakwa mengikut Seksyen 376 (2) Kanun Keseksaan di Mahkamah Kajang, esok,” katanya dalam satu kenyataan, hari ini.

Tindakan lelaki durjana itu terbongkar selepas polis menerima satu laporan pada 11 Julai lalu daripada ibu saudara mangsa mendakwa remaja itu dirogol dan dilacurkan oleh bapanya di sebuah kondominium di Hulu Langat.

Polis kemudian menahan suspek utama serta lima lelaki termasuk warga asing pada 13 Julai lalu untuk membantu siasatan.

Menurut laporan media tempatan, remaja perempuan berkenaan dirogol sejak berusia 10 tahun dan dilacurkan bapanya pada pertengahan 2019 hingga Februari lalu sebelum kejadian itu diketahui oleh ibu saudaranya. – AlHijrah Online


TIADA HAD KEHADIRAN MAJLIS AKAD NIKAH DI SELANGOR

SHAH ALAM: Tiada lagi had kehadiran dalam majlis akad nikah kepada individu lengkap vaksinasi COVID-19 di Selangor, berkuat kuasa Isnin 16 Mei.

Jabatan Agama Islam Selangor (JAIS) dalam perkonsian info grafik di Facebook menyatakan pelaksanaan majlis akad nikah dibenarkan di JAIS, Pejabat Agama Islam Daerah (PAID), masjid, surau, rumah atau mana-mana dewan.

Tambahnya, individu yang tidak lengkap vaksinasi boleh hadir dalam majlis tersebut dengan syarat tidak positif COVID-19, tidak berada dalam tempoh Arahan Perintah Pengawasan dan Pemantauan (HSO), selain bukan warganegara yang baru tiba di Malaysia tanpa vaksinasi lengkap.

JAIS mengingatkan orang ramai agar dapat mematuhi prosedur operasi standard (SOP) semasa yang telah ditetapkan Kementerian Kesihatan Malaysia (KKM).—AlHijrah Online


15 MAJIKAN TUNAI ZAKAT TERIMA PENGHARGAAN IKTIRAF

SHAH ALAM: Lembaga Zakat Selangor (LZS) hari ini memberi Pengiktirafan Muzakki (IKTIRAF) kepada 15 majikan yang melaksanakan potongan zakat bulanan bagi kakitangannya melebihi RM50,000.

LZS dalam kenyataannya hari ini memaklumkan pengiktirafan yang diserahkan pada Majlis Mesra Majikan LZS 2022 itu sebagai penghargaan kepada majikan berkenaan kerana bersama-sama menyantuni golongan asnaf.

“Majlis itu turut meraikan 250 majikan daripada syarikat swasta, badan berkanun dan sektor kerajaan yang memberi komitmen menunaikan zakat pendapatan menerusi Skim Potongan Gaji (SPG), sekali gus memastikan kelangsungan pengagihan zakat di Selangor,” menurut kenyataan itu

Menurut LZS sejak IKTIRAF diperkenalkan pada hujung tahun lepas, lebih 200 syarikat telah menerima penghargaan itu atas kesetiaan mereka menunaikan zakat perniagaan dan komited melaksanakan SPG kakitangannya.

Lembaga itu memaklumkan SPG adalah kaedah paling berkesan bagi menggalakkan pembayaran zakat dalam kalangan umat Islam di Selangor.

Pada 2021, seramai 192,524 orang telah menunaikan zakat pendapatan mereka menerusi skim tersebut yang keseluruhan berjumlah RM335.2 juta. – AlHijrah Online


INSTITUSI DAN PENDIDIKAN ISLAM DIHARAP DAPAT KEUTAMAAN DALAM BELANJAWAN 2024

KUALA LUMPUR: Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berharap pembentangan Belanjawan 2024 di Parlimen bulan depan akan terus memberi keutamaan kepada penambahbaikan institusi dan pendidikan Islam.

Beliau berkata kolaborasi dan kerjasama strategik yang harmoni di antara Kerajaan Persekutuan dan Negeri menjadi platform berkesan dalam menyelaras serta memperkasakan lagi sistem pendidikan Islam di negara ini.

“Sistem pendidikan Islam di negara ini begitu unik, ia bukan sahaja diselaras dan dilaksana di bawah Kerajaan Persekutuan malah turut dilaksana kerajaan negeri melalui Majlis Agama Islam Negeri, Jabatan Agama Islam Negeri dan Yayasan Islam Negeri untuk mengawal selia serta memajukan pengajaran dan pengembangan agama Islam di negeri masing-masing.

“Kerajaan di bawah pimpinan Datuk Seri Anwar lbrahim dari semasa ke semasa berusaha memperkasa institusi pendidikan Islam di bawah Jawatankuasa Penyelarasan Pendidikan Islam Kebangsaan (JPPIK),” katanya pada penutupan Majlis Ihtifal Ilmi Sekolah Menengah Agama Malaysia (MIISMAM) ke-9 di sini hari ini.

Mohd Na’im berkata sebanyak RM1.5 bilion diperuntuk bagi tujuan pengurusan hal ehwal agama dalam belanjawan tahun lepas.

MIISMAM merupakan acara kokurikulum peringkat kebangsaan berasaskan elemen kesenian dan kreativiti yang mempertandingkan 11 acara melibatkan kategori lelaki, perempuan serta terbuka.

Mohd Na’im berkata penganjuran MIISMAM, yang merupakan acara kokurikulum peringkat kebangsaan berasaskan elemen kesenian dan kreativiti, menjadi antara agenda bersama dalam mengaplikasi konsep Malaysia MADANI dengan elemen pembangunan insaniah menjadi tonggak dasar yang dipacu oleh negara ketika ini.

“Program MIISMAM begitu signifikan dengan Teras Kepimpinan Berdaya Cipta dalam Pelan Transformasi al-Falah yang antaranya memeta fokus pengukuhan kepimpinan generasi muda, komuniti dan pemerkasaan kesenian Islam.

“Selain itu, ia dapat mengetengahkan murid peringkat menengah yang berpotensi besar sebagai bakal da’ie (pendakwah) dan pemimpin yang kompeten di masa hadapan,” katanya.

MIISMAM edisi kali ini, yang melibatkan kategori lelaki, perempuan dan terbuka, berlangsung selama tiga hari bermula 22 Sept serta berakhir hari ini menyaksikan Kedah muncul  juara keseluruhan selepas memenangi empat daripada 11 acara yang dipertanding.–AlHijrah Online


KEJAM! TIGA PEMUDA DIDAKWA TIKAM RAKAN 18 KALI

ALOR GAJAH: Tiga sahabat dihadapkan ke Mahkamah Majistret Alor Gajah hari ini atas pertuduhan membunuh rakan mereka, dua minggu lalu.

Tertuduh A.A Dinesh; R.C Veeraganeish dan V. Sasikumar yang masing-masing berusia 25 tahun hanya mengangguk faham sejurus pertuduhan terhadap mereka dibacakan oleh jurubahasa di hadapan Majistret Nurul Bahiyah Kamaluddin.

Bagaimanapun tiada pengakuan direkodkan daripada tertuduh kerana pertuduhan membunuh adalah di bawah bidang kuasa mahkamah tinggi.

Mengikut pertuduhan, ketiga-tiga tertuduh didakwa mencapai niat bersama telah melakukan bunuh hingga menyebabkan kematian terhadap R. Darvnrajh, 24.

Perbuatan itu dilakukan antara pukul 5.24 pagi hingga pukul 9 pagi di tepi jalan berdekatan Kebun Kelapa Sawit Kemuning, Pulau Sebang dalam Daerah Alor Gajah pada 10 September 2023.

Kesemua mereka didakwa mengikut Seksyen 302 Kanun Keseksaan dan dibacakan bersama Seksyen 34 kanun sama yang memperuntukkan hukuman mati.

Terdahulu, prosiding pendakwaan dikendalikan Timbalan Pendakwa Raya, Muhamad Ehsan Nasarudin, manakala kesemua tertuduh tidak diwakili peguam.

Majistret Nurul Bahiyah kemudian menetapkan 27 Oktober ini sebagai tarikh sebutan semula kes.

Media sebelum ini melaporkan seorang pemuda, R. Darvnrajh hilang selepas tidak pulang ke rumahnya di Tampin, Negeri Sembilan.

Kehilangannya kemudian terungkai apabila mayat pemuda itu ditemui dalam semak di kawasan Kemuning, Alor Gajah pada 16 September lalu.

Hasil laporan bedah siasat mendapati mayat mangsa mempunyai 18 kali kesan tikaman antaranya di leher, dada, kedua-dua belah kaki dan tangannya.

Selain itu, tulang kepala si mati juga retak pada bahagian sebelah kiri, dua tulang leher patah, tulang lengan tangan kanan patah, tulang lutut dan kaki patah, tulang rahang retak pada beberapa bahagian dan tiga kesan luka pada jantung.

Polis kemudian menggerakkan operasi Op Kejam melibatkan sepasukan pegawai polis daripada Jabatan Siasatan Khas (D9) Jabatan Siasatan Jenayah Ibu Pejabat Polis Kontinjen (IPK) Melaka dan Ibu Pejabat Daerah Polis (IPD) Alor Gajah dan menahan enam suspek yang merupakan rakan mangsa. – AlHijrah Online


BACAAN QUNUT NAZILAH DILAKSANA SETIAP SOLAT FARDU DI JOHOR – EXCO

JOHOR BAHRU: Kerajaan negeri melalui Jabatan Agama Islam Negeri Johor (JAINJ) mengarahkan agar bacaan Qunut Nazilah dilaksanakan pada setiap solat fardu di semua masjid dan surau di negeri ini bermula hari ini.

Pengerusi Jawatankuasa Hal Ehwal Agama Islam negeri Mohd Fared Mohd Khalid berkata selain itu, solat sunat hajat turut ditetapkan pelaksanaannya selepas solat fardu Maghrib.

“Semoga usaha ini akan melorongkan pertolongan Allah SWT bagi keamanan yang berpanjangan kepada umat Islam … khususnya dalam usaha memohon kemenangan atas perjuangan rakyat Palestin …. Amin,” katanya menerusi hantaran dalam Facebooknya hari ini.

Pertempuran antara Hamas, pihak berkuasa di Semenanjung Gaza dan rejim Israel sejak 7 Okt lepas telah mengakibatkan kehilangan ribuan nyawa.–AlHijrah Online